qundao/data-zh-poetry huggingface dataset:
謝益修四弟送石屏
作者：黄庭堅
朝代：宋

石似江滄落日明，鸕鷀烏鵲滿沙汀。
小兒骨相能文字，乞與班班作硯屏。
謝答聞善二兄九絕句·其一
作者：黄庭堅
朝代：宋

身入醉鄉無畔岸，心與歡伯爲友朋。
更闌駡坐客星散，午過未蘇髮鬅鬙。
謝答聞善二兄九絕句·其七
作者：黄庭堅
朝代：宋

椎牀破面棖觸人，作無義語怒四鄰。
尊中歡伯笑爾輩，我本和氣如三春。
謝答聞善二兄九絕句·其三
作者：黄庭堅
朝代：宋

羣豬過飲尚可醉，疥手轑甕庸何傷。
柳家兄弟太迫窄，狂藥不容人發狂。
謝答聞善二兄九絕句·其九
作者：黄庭堅
朝代：宋

阮籍劉伶智如海，人間有道作糟丘。
酒中無諍真三昧，便覺嵇康輸一籌。
謝答聞善二兄九絕句·其二
作者：黄庭堅
朝代：宋

未嘗頃刻可去酒，無有一日不吟詩。
詩狂克念作酒聖，意態忽如少年時。
謝答聞善二兄九絕句·其五
作者：黄庭堅
朝代：宋

阮籍醉睡不論昏，劉伶雞肋避尊拳。
至今凜凜有生氣，飲酒真成不愧天。
謝答聞善二兄九絕句·其八
作者：黄庭堅
朝代：宋

陶令舍中有名酒，無日不爲父老傾。
四座歡欣觀酒德，一燈明暗又詩成。
謝答聞善二兄九絕句·其六
作者：黄庭堅
朝代：宋

公擇醉面桃花紅，人百忤之無慍容。
莘老夜闌傾數斗，焚香默坐日生東。
謝答聞善二兄九絕句·其四
作者：黄庭堅
朝代：宋

莫作叫號驚四鄰，甕中有地可藏真。
淵明醉握遠公手，大笑絕倒人不嗔。
謝胡藏之送栗鼠尾畫維摩二首·其一
作者：黄庭堅
朝代：宋

貂尾珍材可筆，虎頭墨妙疑神。
頗知君塵外物，真是我眼中人。
謝胡藏之送栗鼠尾畫維摩二首·其二
作者：黄庭堅
朝代：宋

丹青貌金粟影，毛物宜管城公。
只今爲君落筆，他日聽我談空。
謝趙令載酒
作者：黄庭堅
朝代：宋

邂逅相將倒一壺，看朱成碧倩人扶。
欲眠甚急須公去，能略陶潛醉後無。
謝送宣城筆
作者：黄庭堅
朝代：宋

宣城變樣蹲雞距，諸葛名家捋鼠鬚。
一束喜從公處得，千金求買市中無。
漫投墨客摹科斗，勝與朱門飽蠹魚。
愧我初非草玄手，不將閒寫吏文書。
謝送碾壑源揀芽
作者：黄庭堅
朝代：宋

矞雲從龍小蒼璧，元豐至今人未識。
壑源包貢第一春，緗奩碾香供玉食。
睿思殿東金井欄，甘露薦椀天開顔。
橋山事嚴庀百局，補衮諸公省中宿。
中人傳賜夜未央，雨露恩光照宮燭。
右丞似是李元禮，好事風流有涇渭。
肯憐天祿校書郎，親敕家庭遣分似。
春風飽識大官羊，不慣腐儒湯餠腸。
搜攪十年燈火讀，令我胸中書傳香。
已戒應門老馬走，客來問字莫載酒。
謝鄭閎中惠高麗畫扇二首·其一
作者：黄庭堅
朝代：宋

會稽內史三韓扇，分送黄門畫省中。
海外人煙來眼界，全勝博物注魚蟲。
謝鄭閎中惠高麗畫扇二首·其二
作者：黄庭堅
朝代：宋

蘋汀遊女能騎馬，傳道蛾眉畫不如。
寶扇真成集陳隼，史臣今得殺青書。
謝陳正字送荔支三首·其一
作者：黄庭堅
朝代：宋

十年梨棗雪中看，想見江城荔子丹。
贈我甘酸三百顆，稍知身作近南官。
謝陳正字送荔支三首·其三
作者：黄庭堅
朝代：宋

橄欖灣南遠歸客，煩將嘉果送蓬門。
紅衣襞積蠻煙潤，白曬丁香之子孫。
謝陳正字送荔支三首·其二
作者：黄庭堅
朝代：宋

齋餘睡思生湯餠，紅顆分甘愜下茶。
如夢泊船甘柘雨，芭蕉林裏有人家。
謝黄從善司業寄惠山泉
作者：黄庭堅
朝代：宋

錫谷寒泉撱石俱，并得新詩蠆尾書。
急呼烹鼎供茗事，晴江急雨看跳珠。
是功與世滌羶腴，令我屢空常晏如。
安得左轓清潁尾，風爐煮茗卧西湖。
謫居黔南十首·其一
作者：黄庭堅
朝代：宋

相望六千里，天地隔江山。
十書九不到，何用一開顔。
謫居黔南十首·其一〇
作者：黄庭堅
朝代：宋

病人多夢醫，囚人多夢赦。
如何春來夢，合眼在鄉社。
謫居黔南十首·其七
作者：黄庭堅
朝代：宋

嘖嘖雀引雛，梢梢笋成竹。
時物感人情，憶我故鄉曲。
謫居黔南十首·其三
作者：黄庭堅
朝代：宋

冷淡病心情，暄和好時節。
故園音信斷，遠郡親賓絕。
謫居黔南十首·其九
作者：黄庭堅
朝代：宋

輕紗一幅巾，小簟六尺牀。
無客盡日靜，有風終夜凉。
謫居黔南十首·其二
作者：黄庭堅
朝代：宋

霜降水反壑，風落木歸山。
冉冉歲華晚，昆蟲皆閉關。
謫居黔南十首·其五
作者：黄庭堅
朝代：宋

冥懷齊遠近，委順隨南北。
歸去誠可憐，天涯住亦得。
謫居黔南十首·其八
作者：黄庭堅
朝代：宋

苦雨初入梅，瘴雲稍含毒。
泥秧水畦稻，灰種畬田粟。
謫居黔南十首·其六
作者：黄庭堅
朝代：宋

老色日上面，歡悰日去心。
今既不如昔，後當不如今。
謫居黔南十首·其四
作者：黄庭堅
朝代：宋

山郭燈火稀，峽天星漢少。
年光東流水，生計南枝鳥。
讀方言
作者：黄庭堅
朝代：宋

八月梨棗紅，繞牆風自落。
江南風雨餘，未覺衣衾薄。
壁蟲憂寒來，催婦織衣著。
荒畦杞菊花，猶用充羹臛。
連日無酒飲，令人風味惡。
頗似揚子雲，家貧官落魄。
忽聞輶軒書，澀讀勞輔齶。
虛堂漏刻間，九土可領略。
願多載酒人，喜我識字博。
設心更自笑，欲過屠門嚼。
往時抱經綸，待價一丘壑。
卜師非熊羆，夢相解靡索。
所欲吾未奢，儻使耕可穫。
今年美牟麥，厨饌豐餠飥。
摩挲腹中書，安知非糟粕。
讀晉史
作者：黄庭堅
朝代：宋

天下放玄虛，誰知與道俱。
唯餘范武子，乃是晉諸儒。
讀書呈幾復二首·其一
作者：黄庭堅
朝代：宋

身入羣經作蠹魚，斷編殘簡伴閑居。
不隨當世師章句，頗識揚雄善讀書。
讀書呈幾復二首·其二
作者：黄庭堅
朝代：宋

得君真似指南車，杖策方圖問燕居。
吾欲忘言觀道妙，六經俱是不完書。
讀曹公傳
作者：黄庭堅
朝代：宋

南征北伐報功頻，劉氏親爲魏國賓。
畢竟以丕成霸業，豈能于漢作純臣。
兩都秋色皆喬木，二祖恩波在細民。
駕馭英雄雖有術，力扶宗社可無人。
讀謝安傳
作者：黄庭堅
朝代：宋

傾敗秦師琰與玄，矯情不顧驛書傳。
持危又幸桓溫死，太傅功名亦偶然。
豐城
作者：黄庭堅
朝代：宋

豐城邑巖巖，水種六萬戶。
石隄眠長虹，輟棹日沈霧。
令君政有聲，新亭延客步。
淚落世父碑，心傾文饒賦。
憶昔兩神兵，埋玉思武庫。
寒光射漢津，兩賢紆一顧。
張公拆中台，木拱孔章墓。
不能從兒嬉，歲晚龍蛇去。
空餘寒泉泓，因雨長蛙鮒。
鉛刀藏寶室，萬世同此度。
貴池
作者：黄庭堅
朝代：宋

橫雲初抹漆，爛漫南紀黑。
不見九華峰，如與親友隔。
憶當秋景明，九老對几席。
何曾閉篷窗，卧聽寒雨滴。
不食貴池魚，喜尋昭明宅。
筆硯鼠行塵，芝菌生銅鬲。
思成佳句夢，貽我錦數尺。
屬者浪吞舟，風雹更附益。
老翁哭婦兒，相將難再得。
存亡如日月，薄蝕行道失。
流俗暗本源，謂神吐其食。
神理儻有私，丘禱久以默。
貴耳賤目謎
作者：黄庭堅
朝代：宋

馿耳對軒軒，爭酬價十千。
眈眈兩虎視，不值一文錢。
賈天錫惠寶薰乞詩予以兵衛森畫戟燕寢凝清香十字作詩報之·其一
作者：黄庭堅
朝代：宋

險心游萬仞，躁欲生五兵。
隠几香一炷，靈臺湛空明。
賈天錫惠寶薰乞詩予以兵衛森畫戟燕寢凝清香十字作詩報之·其一〇
作者：黄庭堅
朝代：宋

衣篝麗紈綺，有待乃芬芳。
當念真富貴，自薰知見香。
賈天錫惠寶薰乞詩予以兵衛森畫戟燕寢凝清香十字作詩報之·其七
作者：黄庭堅
朝代：宋

公虛采蘋宮，行樂在小寢。
香光當發聞，色敗不可稔。
賈天錫惠寶薰乞詩予以兵衛森畫戟燕寢凝清香十字作詩報之·其三
作者：黄庭堅
朝代：宋

石蜜化螺甲，榠樝煮水沈。
博山孤煙起，對此作森森。
賈天錫惠寶薰乞詩予以兵衛森畫戟燕寢凝清香十字作詩報之·其九
作者：黄庭堅
朝代：宋

雉尾映鞭聲，金爐拂太清。
班近聞香早，歸來學得成。
賈天錫惠寶薰乞詩予以兵衛森畫戟燕寢凝清香十字作詩報之·其二
作者：黄庭堅
朝代：宋

晝食鳥窺臺，宴坐日過砌。
俗氛無因來，煙霏作輿衛。
賈天錫惠寶薰乞詩予以兵衛森畫戟燕寢凝清香十字作詩報之·其五
作者：黄庭堅
朝代：宋

賈侯懷六韜，家有十二戟。
天資喜文事，如我有香癖。
賈天錫惠寶薰乞詩予以兵衛森畫戟燕寢凝清香十字作詩報之·其八
作者：黄庭堅
朝代：宋

牀帷夜氣馥，衣桁晚煙凝。
瓦溝鳴急雪，睡鴨照華燈。
賈天錫惠寶薰乞詩予以兵衛森畫戟燕寢凝清香十字作詩報之·其六
作者：黄庭堅
朝代：宋

林花飛片片，香歸銜泥燕。
閉閤和春風，還尋蔚宗傳。
賈天錫惠寶薰乞詩予以兵衛森畫戟燕寢凝清香十字作詩報之·其四
作者：黄庭堅
朝代：宋

輪囷香事已，郁郁著書畫。
誰能入吾室，脫汝世俗械。
賦未見君子憂心靡樂八韵寄李師載·其一
作者：黄庭堅
朝代：宋

同陞吏部曹，往在紀丁未。
別離感寒暑，歲星行十二。
我慚雞藎穀，子歎天且劓。
空餘山梁期，尚不昧初志。
賦未見君子憂心靡樂八韵寄李師載·其七
作者：黄庭堅
朝代：宋

飄風從東來，雨足盡西靡。
萬物逐波流，金石終自止。
渭因涇使濁，菲以葑故毀。
智所無奈何，誰能爲樗里。
賦未見君子憂心靡樂八韵寄李師載·其三
作者：黄庭堅
朝代：宋

齊地穀翔貴，排門無爨饙。
二仲有甘旨，奉親亦良勤。
原田水洸洸，何時稼如雲。
無民願歲豐，正自不忘君。
賦未見君子憂心靡樂八韵寄李師載·其二
作者：黄庭堅
朝代：宋

會合良艱期，繫匏各異縣。
千里共明月，如披故人面。
浮雲蔽高秋，此豈心中願。
霧重豹成文，水清魚自見。
賦未見君子憂心靡樂八韵寄李師載·其五
作者：黄庭堅
朝代：宋

白雪非衆聽，夜光忌暗投。
古來不識察，浪自生百憂。
三月楚國淚，千年郢中樓。
無因杭一葦，濁水拍天流。
賦未見君子憂心靡樂八韵寄李師載·其八
作者：黄庭堅
朝代：宋

紛紛車馬客，如集市人博。
彼雖有求來，我但快一噱。
忽逢媚學子，時亦撼關鑰。
何當携手期，濠上得魚樂。
賦未見君子憂心靡樂八韵寄李師載·其六
作者：黄庭堅
朝代：宋

河南李茂彥，內藴邁俗心。
濬沖有涇渭，一顧重千金。
事親知色難，勝己又勇沈。
外物既難必，求之首陽岑。
賦未見君子憂心靡樂八韵寄李師載·其四
作者：黄庭堅
朝代：宋

古人有成言，歲暮于吾子。
斧揮郢人鼻，琴即鍾期耳。
新詩凌建安，高論到正始。
徒言參隔辰，未負石投水。
賦陳季張北軒杏花得酒字
作者：黄庭堅
朝代：宋

青春不揀勢薄厚，春到人家盡花柳。
杏園主人殊未來，豈謂一枝先入手。
天晴日暖籠紫煙，鏡裏紅粧猶带酒。
江梅已盡桃李遲，此時此花即吾友。
欄邊漸滿枝上空，歎息躊躇爲之久。
榮衰何異人一生，少壯蹔時成老醜。
狂癡未解惜光陰，不飲十人常八九。
豈如大醉升糟邱，太古乾坤隨處有。
更當種子如董仙，摶米誰能問升斗。
贈別幾復
作者：黄庭堅
朝代：宋

風驚鹿散豫章城，邂逅相逢食楚苹。
佳友在門忘燕寢，故人發藥見平生。
只今滿坐且樽酒，後夜此堂還月明。
契闊愁思已知處，西山影落暮江清。
贈別李次翁
作者：黄庭堅
朝代：宋

利欲薰心，隨人翕張。
國好駿馬，盡爲王良。
不有德人，俗無津梁。
德人天遊，秋月寒江。
映徹萬物，玲瓏八窗。
于愛欲泥，如蓮生塘。
處水超然，出泥而香。
孔竅穿穴，明冰其相。
維乃根華，其本含光。
大雅次翁，用心不忘。
日問月學，旅人念鄉。
能如斯蓮，汔可小康。
在俗行李，密密堂堂。
觀物慈哀，涖民愛莊。
成功萬年，付之面牆。
草衣石質，與世低昂。
贈別李端叔
作者：黄庭堅
朝代：宋

我觀江南山，如目不受垢。
憶食江南薇，子獨于我厚。
在北思江山，如懷冰雪顔。
千峰上雲雨，岑絕何由攀。
當時喜文章，各有兒子氣。
爾來頷鬚白，有兒能拜起。
讀書浩湖海，解意開春冰。
成山更崇崛，顧我醜丘陵。
白玉著石中，與物本落落。
涇渭相將流，世不名清濁。
乞言既不易，贈言良獨難。
古來得道人，掛舌屋壁間。
牧羊金華道，載酒太玄宅。
支頤聽晤語，願君喙三尺。
我行風雨夜，船窗聞遠雞。
故人不可見，故人心可知。
贈劉靜翁頌四首·其一
作者：黄庭堅
朝代：宋

念念皆空更莫疑，心王本自絕多知。
艱勤長向途中覓，掉却甜桃摘醋梨。
贈劉靜翁頌四首·其三
作者：黄庭堅
朝代：宋

萬緣空處真如佛，八面風中不動尊。
困便橫眠饑喫飯，十方無壁又無門。
贈劉靜翁頌四首·其二
作者：黄庭堅
朝代：宋

一瓶一鉢非難辦，住得山時更莫來。
千年糞掃堆頭物，優鉢羅花特地開。
贈劉靜翁頌四首·其四
作者：黄庭堅
朝代：宋

浄名龐老摠垂鬚，君幸元無免破除。
心若出家身若住，何須更覓剃頭書。
贈吳道士
作者：黄庭堅
朝代：宋

吳山十二棋，一擊玄關應。
探人懷中事，如月入清鏡。
贈嗣直弟頌十首·其一
作者：黄庭堅
朝代：宋

饑渴隨時用，悲歡觸事真。
十方無壁落，中有昔怨人。
贈嗣直弟頌十首·其一〇
作者：黄庭堅
朝代：宋

往日非今日，今年似去年。
九關多虎豹，聊作地行仙。
贈嗣直弟頌十首·其七
作者：黄庭堅
朝代：宋

江南十兄弟，長被時一共。
夢時各自境，獨與君同夢。
贈嗣直弟頌十首·其三
作者：黄庭堅
朝代：宋

正觀心地時，絲髮亦無有。
却來觀世間，冬後數九九。
贈嗣直弟頌十首·其九
作者：黄庭堅
朝代：宋

向上關捩子，未曾說似人。
困來一覺睡，妙絕更通神。
贈嗣直弟頌十首·其二
作者：黄庭堅
朝代：宋

去日撒手去，來時無與偕。
若將來去看，還似不曾齋。
贈嗣直弟頌十首·其五
作者：黄庭堅
朝代：宋

江南鴻雁行，人言好兄弟。
無端風忽起，縱橫不成字。
贈嗣直弟頌十首·其八
作者：黄庭堅
朝代：宋

雖受然燈記，不從然燈得。
若會翻身句，彌勒真彌勒。
贈嗣直弟頌十首·其六
作者：黄庭堅
朝代：宋

萬里唯將我，回觀更有誰。
初無卓錐地，今日更無錐。
贈嗣直弟頌十首·其四
作者：黄庭堅
朝代：宋

涪陵薩埵子，且道也旁行。
亦嚼橫陳蠟，不愛孔方兄。
贈希孝
作者：黄庭堅
朝代：宋

金玉雖滿堂，一去誰能守。
石交千秋期，程嬰報杵臼。
絲隨丹青染，變態非復舊。
竹杖寒蒼蒼，草木黄落後。
匏從曲沃來，管是汶陽有。
土性本高明，天材更渾厚。
革之成國器，實假匠伯手。
木平非斧斤，是事公信否。
贈張仲謀
作者：黄庭堅
朝代：宋

車如雞栖馬如狗，閉門常多出門少。
去天尺五張公子，官居城南池館好。
健兒快馬紫游韁，迎我不知沙路長。
高榆老柳媚寒日，枯荷小鴨凍野航。
津人刺船起應客，遙知故人一水隔。
下馬索酒呼三遲，騎奴笑言客竟癡。
向來情義比瓜葛，萬事略不置町畦。
追數存亡異憂樂，燭如白虹貫酒巵。
開軒臨水弄長笛，吹落殘月風凄凄。
城頭漏下四十刻，破魔驚睡聽新詩。
君詩清壯悲節物，正與秋蟲同一律。
邇來更覺苦語工，思婦霜碪擣寒月。
朱顔綠髮深誤人，不似草木長青春。
潔身好賢君自有，今日相看進于舊。
以茲敢傾一盃酒，爲太夫人千萬壽。
贈惠洪
作者：黄庭堅
朝代：宋

數面欣羊胛，論詩喜雉膏。
眼橫湘水暮，雲獻楚天高。
墮我玉麈尾，乞君宮錦袍。
月清放舟舫，萬里渺雲濤。
贈成都六祖沙彌文信頌
作者：黄庭堅
朝代：宋

塵是文信，界是沙彌。
積塵成世界，析界作微塵。
界喻人天果，塵爲有漏因。
塵因因不實，界果果非真。
因果皆如幻，堂堂出世人。
贈无咎八音歌
作者：黄庭堅
朝代：宋

金馬避世客，談諧玩漢朝。
石門抱關人，長往閉寂寥。
絲蟲日夜織，勞苦則以食。
竹生罹斧斤，高林乃其賊。
匏樽酌吾子，雖陋意不淺。
土德貴重遲，水德貴深遠。
革能談鯤鵬，晚乃得莊周。
木雁兩不居，相期無待遊。
贈朱方李道人
作者：黄庭堅
朝代：宋

顴骨橫穿壽門過，年比數珠剩三顆。
橫吹鐵笛如怒雷，國初舊人惟有我。
贈李彥深
作者：黄庭堅
朝代：宋

瓊枝雖療渴，萱草忘人憂。
李君氣蕭蕭，翠竹摇清秋。
步竹來過門，日色在簾鉤。
開雲睹白雉，臨水對虛舟。
言少常造極，色夷似無求。
醉尉廳索寞，寒泉沃茶甌。
四坐愁水厄，井缾猶屢投。
斮錫碎玉札，閒薦當衆羞。
微物不足貴，且延君少留。
行役阻相見，心如旆悠悠。
春魚出清涔，社酒欲勝篘。
時來得晤語，呼客盡更籌。
贈李輔聖
作者：黄庭堅
朝代：宋

交蓋相逢水急流，八年今復會荆州。
已回青眼追鴻翼，肯使黄塵沒馬頭。
舊管新收幾妝鏡，流行坎止一虛舟。
相看絕歎女博士，筆研管絃成古丘。
贈法輪齊公
作者：黄庭堅
朝代：宋

法輪法眷有齊公，曾探斑斑虎穴中。
不必老夫親到也，自然千里便同風。
贈清隠持正禪師
作者：黄庭堅
朝代：宋

清隠開山有勝緣，南山松竹上參天。
擗開華岳三峰手，參得浮山九带禪。
水鳥風林成佛事，粥魚齋鼓到江船。
異時折脚鐺安穩，更種平湖十頃蓮。
贈王環中
作者：黄庭堅
朝代：宋

丹霞不蹋長安道，生涯蕭條破席帽。
囊中收得劫初鈴，夜靜月明獅子吼。
那伽定後一爐香，牛沒馬回觀六道。
耆域歸來日未西，一鋤識盡婆娑草。
贈益陽成之主簿·其一
作者：黄庭堅
朝代：宋

兩祖門中種陰德，名塞四海世有人。
諸兒莫斷詩書種，解有無雙聳搢紳。
贈益陽成之主簿·其二
作者：黄庭堅
朝代：宋

人間卿相何足道，胸次詩書要不忘。
男兒邂逅起屠釣，何如林下日月長。
贈知命弟離戎州
作者：黄庭堅
朝代：宋

道人終歲學陶朱，西子同舟泛五湖。
船窗卧讀書萬卷，還有新詩來起予。
贈石敏若
作者：黄庭堅
朝代：宋

才似謫仙惟欠酒，情如宋玉更逢秋。
相看領會一談勝，注目長江天際流。
贈秦少儀
作者：黄庭堅
朝代：宋

汝南許文休，馬磨自衣食。
但聞郡功曹，滿世名籍籍。
渠命有顯晦，非人作通塞。
秦氏多英俊，少游眉最白。
頗聞鴻雁行，筆皆萬人敵。
吾早知有覯，而不知有覿。
少儀袖詩來，剖蚌珠的皪。
乃能持一鏃，與我箭鋒直。
自吾得此詩，三日卧向壁。
挽士不能寸，推去輒數尺。
才難不其然，有亦未易識。
贈答晁次膺
作者：黄庭堅
朝代：宋

次膺豪健如霜鶻，空拳誤掛田犬牙。
果輸司空城旦作，付與步兵厨人家。
野馬橫郊作凝水，牽牛引竹上寒花。
無酒醉公不甚惜，誦公五字使人嗟。
贈花光老
作者：黄庭堅
朝代：宋

浙江衲子靜無塵，箇箇莊嚴服飾新。
何似乾明能效古，渠知北斗裏藏身。
贈謝敞王博喻
作者：黄庭堅
朝代：宋

高哉孔孟如秋月，萬古清光仰照臨。
千里特來求驥馬，兩生於此敵南金。
文章最忌隨人後，道德無多只本心。
廢軫斷弦塵漠漠，起予惆悵伯牙琴。
贈趙言
作者：黄庭堅
朝代：宋

饒陽趙方士，眼如九秋鷹。
學書不成不學劍，心術妙解通神明。
醫如俯身拾地芥，相如仰面觀天星。
自言方術雜鬼怪，萬種一貫皆天成。
大梁卜肆傾賓客，二十餘年聲籍籍。
得錢滿屋不經營，散與世人還寄食。
北門塵土滿衣襟，廣文直舍官槐陰。
白雲勸酒終日醉，紅燭圍棋清夜深。
大車駟馬不回首，强項老翁來見尋。
向人忠信去表襮，可喜正在無機心。
輕談禍福邀重糈，所在多于竹葦林。
翁言此輩無足聽，見葉知根論才性。
飛騰九天沈九淵，自種自收皆在行。
先期出語駭傳聞，事至十九中時病。
輪囷離奇惜老大，成器本可千萬乘。
自歎輕霜白髮新，又去驚動都城人。
都城達官老于事，嫌翁出言不娬媚。
有手莫炙權門火，有口莫辯荆山玉。
吳宮火起燕焚巢，當時卞和斮兩足。
千里辭家却入門，三春榮木會歸根。
我有江南黄篾舫，與翁長入白鷗羣。
贈送張叔和
作者：黄庭堅
朝代：宋

張侯溫如鄒子律，能令陰谷黍生春。
有齊先君之季女，十年擇對無可人。
箕帚掃公堂上塵，家風孝友故相親。
廟中時薦南澗蘋，兒女衣袴得補紉。
兩家俱爲白頭計，察公與人意甚真。
吏能束縛老姦手，要使鰥寡無顰呻。
但迴此光還照己，平生倦學皆日新。
我提養生之四印，君家所有更贈君。
百戰百勝不如一忍，萬言萬當不如一默。
無可簡擇眼界平，不藏秋毫心地直。
我肱三折得此醫，自覺兩踵生光輝。
團蒲日靜鳥吟時，爐薰一炷試觀之。
贈鄭交
作者：黄庭堅
朝代：宋

高居大士是龍象，草堂丈人非熊羆。
不逢壞衲乞香飯，唯見白頭垂釣絲。
鴛鴦終日愛水鏡，菡萏晚風彫舞衣。
開徑老禪來煮茗，還尋密竹逕中歸。
贈陳元輿祠部
作者：黄庭堅
朝代：宋

武成園木鎖中秋，久得汀州刺史遊。
招喚丁寧方邂逅，誰言天網漏吞舟。
贈陳公益
作者：黄庭堅
朝代：宋

陳子善學問，正色鉏其驕。
束身居言前，析理在意標。
心隨出處樂，性與寂寞超。
安安而雅雅，不以行險徼。
王良馭驥子，冉弱六轡調。
自吾與之遊，忘味如聞韶。
志道斯近神，莊生說承蜩。
顧恐陳子止，誰能中道要。
我求一飯飽，黄綬强折腰。
取舍不由己，悲哉馬銜鑣。
長嘯天地閒，搔首獨無聊。
雅約青山雲，伊人與逍遙。
有如渝此盟，白日尚昭昭。
平時多英豪，楚楚在本朝。
吾徒固長物，分當老簞瓢。
贈陳師道
作者：黄庭堅
朝代：宋

陳侯學詩如學道，又似秋蟲噫寒草。
日晏腸鳴不俛眉，得意古人便忘老。
君不見向來河伯負兩河，觀海乃知身一蠡。
旅牀爭席方歸去，秋水黏天不自多。
春風吹園動花鳥，霜月入戶寒皎皎。
十度欲言九度休，萬人叢中一人曉。
貧無置錐人所憐，窮到無錐不屬天。
呻吟成聲可管絃，能與不能安足言。
贈高子勉四首·其一
作者：黄庭堅
朝代：宋

文章瑞世驚人，學行刳心潤身。
沅江求九肋鼈，荆州見一角麟。
贈高子勉四首·其三
作者：黄庭堅
朝代：宋

妙在和光同塵，事須鈎深入神。
聽他下虎口著，我不爲牛後人。
贈高子勉四首·其二
作者：黄庭堅
朝代：宋

張侯海內長句，晁子廟中雅歌。
高郎少加筆力，我知三傑同科。
贈高子勉四首·其四
作者：黄庭堅
朝代：宋

拾遺句中有眼，彭澤意在無絃。
顧我今六十老，付公以二百年。
贈黔南賈使君
作者：黄庭堅
朝代：宋

綠髮將軍領百蠻，橫戈得句一開顔。
少年圯下傳書客，老去崆峒問道山。
春入鶑花空自笑，秋成梨棗爲誰攀。
何時定作風光主，待得征西鼓吹還。
贛上食蓮有感
作者：黄庭堅
朝代：宋

蓮實大如指，分甘念母慈。
共房頭𧥄𧥄，更深兄弟思。
實中有幺荷，拳如小兒手。
令我憶衆雛，迎門索梨棗。
蓮心正自苦，食苦何能甘。
甘餐恐腊毒，素食則懷慙。
蓮生淤泥中，不與泥同調。
食蓮誰不甘，知味良獨少。
吾家雙井塘，十里秋風香。
安得同袍子，歸製芙蓉裳。
走筆謝王朴居士拄杖
作者：黄庭堅
朝代：宋

投我木瓜霜雪枝，六年流落放歸時。
千巖萬壑須重到，脚底危時幸見持。
走答明略適堯民來相約奉謁故篇末及之
作者：黄庭堅
朝代：宋

君不見生不願爲牛後，寧爲雞口。
吾聞向來得道人，終古不忒如維斗。
希價咸陽諸少年，可推令往挽令還。
俗學風波能自拔，我識廖侯眉宇間。
省庭無人與爭長，主司得之如受賞。
東家一笑市盡傾，略無下蔡與陽城。
生珠之水砂礫潤，生玉之山草木榮。
觀君詞章亦如此，諒知躬行有君子。
更約探囊閱舊文，蛛絲燈花助我喜。
賢樂堂前竹影斑，好鳥自語莫令彈。
北鄰著作相勞苦，整駕謁子邀同攀。
應煩下榻煮茶藥，坐待月輪銜屋山。
趙令答詩約携山妓見訪
作者：黄庭堅
朝代：宋

晴波鸂鶒漾潭隈，能使遊人判不回。
風入園林寒漠漠，日移宮殿影枚枚。
未嘗綠蟻何妨撥，宿戒紅妝莫待催。
缺月西南光景少，仍須挽取燭籠來。
趙令許載酒見過
作者：黄庭堅
朝代：宋

玉馬何時破紫苔，南溪水滿綠徘徊。
買魚斫鱠須論網，撲杏供盤不數枚。
廣漢威名知訟少，平原樽俎費詩催。
草玄寂寂下簾幙，稍得閑時公合來。
趙子充示竹夫人詩蓋凉寢竹器憩臂休膝似非夫人之職予爲名曰青奴并以小詩取之二首·其一
作者：黄庭堅
朝代：宋

青奴元不解梳妝，合在禪齋夢蝶牀。
公自有人同枕簟，肌膚冰雪助清凉。
趙子充示竹夫人詩蓋凉寢竹器憩臂休膝似非夫人之職予爲名曰青奴并以小詩取之二首·其二
作者：黄庭堅
朝代：宋

穠李四絃風拂席，昭華三弄月侵牀。
我無紅袖堪娛夜，正要青奴一味凉。
跋子瞻和陶詩
作者：黄庭堅
朝代：宋

子瞻謫嶺南，時宰欲殺之。
飽喫惠州飯，細和淵明詩。
彭澤千載人，東坡百世士。
出處雖不同，風味乃相似。
辛酉憩刀坑口
作者：黄庭堅
朝代：宋

羣山黛新染，蒙氣寒鬰鬰。
掃除迎將家，下簟脫巾襪。
南北舍小棠，況可清煩暍。
鳥聲廢書眠，聊以休吏卒。
竹雞苦喚人，覺坐觀法窟。
無外同一家，惟己非萬物。
清波兩鴛鴦，善游且能沒。
驚人相追飛，甚念失其匹。
舂鉏貌閒暇，羨魚情至骨。
廣道策堅良，熙熙集于菀。
爛額始論功，儻能謀曲突。
辱粹道兄弟寄書久不作報以長句謝不敏
作者：黄庭堅
朝代：宋

病癖無堪吾懶書，交親情分豈能疏。
深慚煙際兩鴻雁，遺我罾中雙鯉魚。
故國青山長極眼，今年白髮不勝梳。
幾時得計休官去，筍葉裹茶同趁虛。
迎醇甫夫婦
作者：黄庭堅
朝代：宋

陳甥歸約柳青初，麥隴纖纖忽可鉏。
望子從來非一日，因人略不寄雙魚。
園中鳥語勸沽酒，窗下日長宜讀書。
策馬得行休更秣，已令僮稚割生芻。
追和東坡壺中九華
作者：黄庭堅
朝代：宋

有人夜半持山去，頓覺浮嵐暖翠空。
試問安排華屋處，何如零落亂雲中。
能回趙璧人安在，已入南柯夢不通。
頼有霜鐘難席卷，袖椎來聽響玲瓏。
追和東坡題李亮功歸來圖
作者：黄庭堅
朝代：宋

今人常恨古人少，今得見之誰謂無。
欲學淵明歸作賦，先煩摩詰畫成圖。
小池已築魚千里，隙地仍栽芋百區。
朝市山林俱有累，不居京洛不江湖。
追憶余泊舟西江事次韵
作者：黄庭堅
朝代：宋

老大無機如漢陰，白鳥不去相知深。
往事刻舟求墜劍，懷人揮淚著亡簪。
城南鼓罷吹畫筒，城北歸帆落晚風。
人煙犬吠西山麓，鬼火狐鳴春竹叢。
退堂頌
作者：黄庭堅
朝代：宋

愚者日進，智士日退。
象蹋恒河徹底過，大千世界百雜碎。
愚人尋文弄章句，更覓中間及內外。
送人赴舉
作者：黄庭堅
朝代：宋

青衫烏帽蘆花鞭，送君歸去明主前。
若問舊時黄庭堅，謫在人間今八年。
送伯氏入都
作者：黄庭堅
朝代：宋

貧賤難安處，別離更增悲。
經營動北征，慈母待春衣。
短箠驅瘦馬，青草牧中嘶。
送行不知遠，可忍獨歸時。
太華物華春，街柳囀黄鸝。
九衢生紫煙，到家使人迷。
知音者誰子，倦客無光輝。
王侯不可謁，秣馬興言歸。
豈無他人遊，不如我壎篪。
陳書北窗下，此自有餘師。
送何君庸上贛石
作者：黄庭堅
朝代：宋

臘梅開盡欲凋年，痛飲千江壁底眠。
江寒山瘦思親友，歸守平生二頃田。
西昌萬戶深篁竹，楚國無人知白玉。
欲附絃歌慰寂寥，絃斷枯桐誰識曲。
樽前顧曲客姓周，學問東山繼先流。
梅花惱人已落盡，真成何遜醉揚州。
我今頷底髭半白，背世□□學春秋。
此書百年鎖蛛網，亦謂歲晚逢何休。
荀侯畫謀取垂棘，之奇貪賢無處適。
大庾嶺頭煙雨中，萬峰插天如劍直。
苦懷行李冰繞須，野店酒旗可試沽。
只今人才不易得，儻逢滌器試相如。
送六十五弟賁南歸
作者：黄庭堅
朝代：宋

風驚鴻雁行，吹落秋江上。
爲掃碧巖邊，問叔今無恙。
送劉士彥赴福建轉運判官
作者：黄庭堅
朝代：宋

秋葉雨墮來，冥鴻天資高。
車馬氣成霧，九衢行滔滔。
中有寂寞人，靈府扃鎖牢。
西風持漢節，騎從嚴弓刀。
惟閩七聚落，惸獨困吏饕。
土弊禾黍惡，水煩鱗介勞。
南驅將仁氣，百城共一陶。
察人極涇渭，問俗及豚羔。
官閒得勝日，杖屨之林臯。
人間閱忠厚，物外訪英豪。
送劉季展從軍雁門二首·其一
作者：黄庭堅
朝代：宋

劉郎才力耐百戰，蒼鷹下韝秋未晚。
千里荷戈防犬羊，十年讀書厭藜莧。
試尋北産汗血駒，莫殺南飛寄書雁。
人生有祿親白頭，可能一日無甘饌。
送劉季展從軍雁門二首·其二
作者：黄庭堅
朝代：宋

石趺谷中玉子瘦，金剛窟前藥草肥。
仙家耕耘成白璧，道人煮掘起風痱。
絳囊璀璨思盈斗，竹畚香甘要百圍。
到官莫道無來使，日日北風鴻雁歸。
送劉道純
作者：黄庭堅
朝代：宋

五松山下古銅官，邑居褊小水府寬。
民安蒲魚少嚚訟，簿領未減一丘槃。
胸中崢嶸書萬卷，簸弄日月江湖間。
稠人廣衆自神王，按劍之眼白相看。
老身風波諳世味，如食橘柚知甘酸。
麒麟圖畫偶然耳，半枕百年夢邯鄲。
平生樽俎宮亭上，涉世忘味皆朱顔。
此時阿翁尚無恙，追琢秀句酬江山。
堂堂今爲蛻蟬去，五老偃蹇無往還。
大梁城中笏拄頰，頷髭今成雪點斑。
青雲何必出公右，亨衢在天無由攀。
椎鼓轉船如病已，夢想樓臺落星灣。
子政諸兒喜文史，阿秤亦聞有筆端。
丹徒布衣未可量，詩書且對藜藿盤。
穴中生涯識陰雨，木末牖戶知風寒。
我今四壁戀微祿，知公未能長掛冠。
送君庸
作者：黄庭堅
朝代：宋

北風吹雨薄寒生，人與蠟梅相照明。
恨君草草渡江去，重約歸時五鳳笙。
送吳彥歸番陽
作者：黄庭堅
朝代：宋

學省困齏鹽，人材任尊奬。
倥侗祝螟蛉，小大器罌瓬。
諸生厭晚成，躐學要儈駔。
摹書說偏旁，破義析名象。
九鼎奏簫韶，爰居端不饗。
青衿少到門，庭除晝閒敞。
竹風交槐陰，三見秋氣爽。
時頼解事人，載酒直心賞。
吳郎楚國材，幽蘭秀榛莽。
彥國吐嘉言，子將喜標榜。
平生欽豪俊，久客慕鄉黨。
虛齋延灑掃，薄飯薦腒鮝。
詩句唾成珠，笑嘲愜爬痒。
春夏頻謝除，曾未厭來往。
歸雁多喜聲，寒蟬停哀響。
黄花滿籬落，白蟻鬧甕盎。
留君待佳節，忽忽戒徂兩。
親戚傷離居，交游念疇曩。
棋局無對曹，摴蒱失朋長。
問君去爲何，雲物愁莽蒼。
壽親髮斑斑，千里勞夢想。
家雞藁頭肥，寒魚受罾網。
甘旨蔌中厨，伊啞弄文襁。
此行樂未央，安知川塗廣。
深秋上滄江，遠水平如掌。
人生要得意，壯士多曠蕩。
野鶴被籠樊，江鷗戀菰蔣。
本來丘壑姿，不著芻豢養。
寄聲謝鄉鄰，爲我具兩槳。
有路即歸田，君其信非誑。
送呂知常赴太和丞
作者：黄庭堅
朝代：宋

我去太和欲朞矣，呂君初得太和官。
邑中亦有文字樂，惜不同君澗谷槃。
觀山千尺夜泉落，快閣六月江風寒。
往尋佳境不知處，掃壁覓我題詩看。
送密老住五峰
作者：黄庭堅
朝代：宋

我穿高安過萍鄉，七十二渡遶羊腸。
水邊林下逢衲子，南北東西古道場。
五峰秀出雲雨上，中有寶坊如側掌。
去與青山作主人，不負法昌老禪將。
栽松種竹是家風，莫嫌斗絕無來往。
但得螺螄吞大象，從來美酒無深巷。
送少章從翰林蘇公餘杭
作者：黄庭堅
朝代：宋

東南淮海惟揚州，國士無雙秦少游。
欲攀天關守九虎，但有筆力迴萬牛。
文學縱橫乃如此，故應當家有季子。
時來誰能力作難，鴻雁行飛入道山。
斑衣兒啼真自樂，從師學道也不惡。
但使新年勝故年，即如常在郎罷前。
送張仲謀
作者：黄庭堅
朝代：宋

竹雞相呼泥滑滑，夜雨連明溪漲闊。
門前馬作遠行嘶，迺是張侯來訪別。
入門下馬未暖席，猛如秋鷹欲飛掣。
黄花可浮惜別杯，官沽苦酸不堪設。
張侯少年氣高秀，太華孤峰带冰雪。
袖中日日有新詩，正與秋蟲同一律。
吏曹不能弄以事，太尉家兒盡英悊。
窮愁寂寞雙鳬縣，唯子可輸肝膽說。
遊君宮室如芝蘭，於我弟兄比瓜葛。
相親更覺相去難，挽斷衫袖不忍訣。
緬懷君家方盛時，迺翁屢把連城節。
北使初隨富亳州，萬死弗顧探虎穴。
煌煌忠槩奬王命，汝等於今仕朝列。
稍開塞上秋草黄，螗螂怒臂當車轍。
將軍西擁十萬師，謀士各伸三寸舌。
胡不還家讀父書，上疏論兵款天闕。
燕然山石可磨鎸，誰能禦子勒勳伐。
功業未成且自愛，早寄書來慰饑渴。
送張天覺得登字
作者：黄庭堅
朝代：宋

張侯起巴渝，翼若垂天鵬。
歷詆漢諸公，霜風拂觚稜。
去國行萬里，淡如雲水僧。
歸來頭亦白，小試不盡能。
湖海尚豪氣，有人議陳登。
持節三晉邦，典刑寄哀矜。
公家有閒日，禪窟問香燈。
因來敘行李，斬寄老崖藤。
送張子列茶
作者：黄庭堅
朝代：宋

齋餘一椀是常珍，味觸色香當幾塵。
借問深禪長不卧，何如官路醉眠人。
送張材翁赴秦僉
作者：黄庭堅
朝代：宋

金沙酴醾春縱橫，提壺栗留催酒行。
公家諸父酌我醉，橫笛送晚延月明。
此詩諸兒皆秀發，酒間乞書藤紙滑。
北門相見後十年，醉語十不省七八。
吏事衮衮談趙張，乃是樽前綠髮郎。
風悲松丘忽三歲，更覺綠竹能風霜。
去作將軍幕下士，猶聞防秋屯虎兕。
只今陛下思保民，所要邊頭不生事。
短長不登四萬日，愚智相去三十里。
百分舉酒更若爲，千戶封侯儻來爾。
送張沙河遊齊魯諸邦
作者：黄庭堅
朝代：宋

張侯去沙河，三食鄴下麥。
筆力望晁董，頗遺俗眼白。
平生學經綸，胸中負奇畫。
未論功活人，飽飯不常得。
妻寒尚賓敬，兒餓猶筆墨。
側聞共伯城，魚稻頗宜客。
又持塵生甑，欲往立四壁。
平生貸米家，十輩來簿責。
囊無孔方兄，面有在陳色。
守株伺投兔，歲晚將何獲。
廣道無人行，春風轉沙石。
栖栖馬如狗，去謁東侯伯。
布衣未可量，蒼髯身八尺。
魚乾要斗水，士困易爲德。
譬之舉大木，人借一臂力。
諸公感意氣，豈待故相識。
吾窮乏祖餞，折柳當馬策。
送彥孚主簿
作者：黄庭堅
朝代：宋

斯文當兩都，江夏世無雙。
叔度初不言，漢庭望風降。
中間眇人物，潛伏老崆谾。
本朝開典禮，棫樸作株樁。
世父盛文藻，如陸海潘江。
三戰士皆北，韔弓錦韜杠。
白衣受傳詔，短命終螢窗。
夢升卧南陽，耆舊無兩龐。
空鑱歐陽銘，松風悲隴瀧。
四海羣從間，爾來頗琤淙。
主簿吾宗秀，其能任爲邦。
軀幹雖眇小，勇沉鼎可扛。
擇師別陳許，取友觀羿逄。
折腰佐髯令，邑訟銷吠尨。
時邀府中飲，下箔蠟燒釭。
紅裳笑千金，清夜酒百缸。
同僚有惡少，嘲謔語亂哤。
君但隠几笑，諸老嘆敦厖。
況乃工朱墨，氣和信甚矼。
持此應時須，十年擁麾幢。
相逢常鞅掌，衙鼓趨𪔔𪔔。
簿書敗清談，汗顔吏樅樅。
臨分何以贈，要我賦蘭茳。
黄華雖衆笑，白雪不同腔。
野人甘芹味，敢饋厭羊羫。
顧子百短拙，飽腹戇胮肛。
惟思解官去，一丘事耕䎫。
君當取富貴，鐘鼓羅擊撞。
伏藏鼪鼯徑，猶想足音跫。
送彭南陽
作者：黄庭堅
朝代：宋

南陽令尹振華鑣，三月春風困柳條。
携手河梁愁欲別，離魂芳草不勝招。
壺觴調笑平民訟，賓客風流醉舞腰。
若見賢如武侯者，爲言來仕聖明朝。
送徐景道尉武寧二首·其一
作者：黄庭堅
朝代：宋

李苦少人摘，酒醇無巷深。
當官莫避事，爲吏要清心。
葛藟松千尺，寒泉綆百尋。
公朝有汲引，吾子茂徽音。
送徐景道尉武寧二首·其二
作者：黄庭堅
朝代：宋

黄綬補一尉，還依水竹居。
身隨南渡馬，書寄北來魚。
風俗諳鄰並，艱難試事初。
官閒莫歌舞，教子誦詩書。
送徐隠父宰餘干二首·其一
作者：黄庭堅
朝代：宋

地方百里身南面，翻手冷霜覆手炎。
贅婿得牛庭少訟，長官齋馬吏爭廉。
邑中丞掾陰桃李，案上文書略米鹽。
治狀要須聞豈弟，此行端爲霽威嚴。
送徐隠父宰餘干二首·其二
作者：黄庭堅
朝代：宋

天上麒麟來下瑞，江南橘柚間生賢。
玉臺書在猶騷雅，孺子亭荒只草煙。
半世功名初墨綬，同兄文字直青錢。
割雞不合庖丁手，家傳風流更著鞭。
送慧林明茶頭頌
作者：黄庭堅
朝代：宋

慧林有一老人，恰似銀甕盛雪。
徹底元無滲漏，旁觀但知皎潔。
有徒三百二百，木鑽漫鑽磐石。
或遇東海鯉魚，一棒令生羽翼。
其餘兩兩三三，歸堂又要茶喫。
上人南來雲水，因行不妨掉臂。
鳳山修水東西，靈草春來滿地。
但令己事相應，歸日馿馱不起。
送昌上座歸成都
作者：黄庭堅
朝代：宋

昭覺堂中有道人，龍吟虎嘯隨風雲。
雨花經席冷如鐵，一縢日轉十二輪。
寶勝蓬蒿荒小院，埋沒醯羅三隻眼。
箇是江南五味禪，更往參尋莫擔板。
送晁道夫叔姪
作者：黄庭堅
朝代：宋

晁氏出西鄂，世家多藝文。
文莊和鼎實，尚書亦大門。
簡編自襁褓，簪笏到仍昆。
向來映軒冕，頗據要路津。
恩勤均骨肉，四海一堯民。
无咎晚相見，實惟諸晁孫。
智囊似內史，筆力窺漆園。
詞林少根蔕，斯人今絕倫。
我爲折腰吏，綠綺網蛛塵。
傾心得僚友，燕及脊令原。
嘉肴味同和，絃誦聲相聞。
如人逃空虛，見似已解顔。
何況金石交，迺其骨肉親。
二年吟楓葉，忘我木索勤。
行行不忍別，共醉古柳根。
樽前猶講學，夏夜衆星繁。
念當侍白髮，甘旨共蘭蓀。
帆檣灑風雨，浪波出蛟黿。
持親慎行李，强學加飯飧。
革囊走官郵，寄書遠相存。
阿四去大農，六典與討論。
君到輦轂下，爲問平生言。
儻登鄴王臺，多話歸參軍。
送曹子方福建路運判兼簡運使張仲謀
作者：黄庭堅
朝代：宋

曹侯黄鬚便弓馬，從軍賦詩橫槊間。
阿瞞文武如兕虎，遠孫風氣猶斑斑。
昨解弓刀丞太僕，坐看收駒十二閑。
遠方不異輦轂下，詔遣中使哀恫鰥。
吾聞斯民病鹽策，天有雨露東南乾。
謝君論河秉禹貢，詰難蠭起安如山。
老郎不作患失計，凜然宜著侍臣冠。
願公不落謝君後，江湖以南尚少寬。
百城閱人如閱馬，泛駕亦要知才難。
鹽車之下有絕足，敗羣勿縱爲民殘。
官焙薦璧天解顔，瀹湯試春聊加餐。
子魚通印蠔破山，不但蕉黄荔子丹。
道逢使者漢郎官，清溪弭節問平安。
天子命我參卿事，奮然相對亦可歡。
迴波一醉嘲栲栳，山驛官梅破小寒。
送曹黔南口號
作者：黄庭堅
朝代：宋

摩圍山色醉今朝，試問歸程指斗杓。
荔子陰成棠棣愛，竹枝歌是去思謠。
陽關一曲悲紅袖，巫峽千波怨畫橈。
歸去天心承雨露，雙魚來報舊賓僚。
送朱貺中允宰宋城
作者：黄庭堅
朝代：宋

鄴王臺邊春一空，但有雪飛楊柳風。
我從南陽解歸橐，重簾複幕坐學宮。
酒材苦責公釀薄，欲經醉鄉無路通。
奈何當此意緒惡，僚友决去如飛鴻。
朱侯官居鄴城下，不脫轡銜秣征馬。
綠槐陰陰門對街，唯我知君少閑暇。
新從天上拜書回，去效割雞宋之野。
宋城萬家有和氣，明府豈弟心傾寫。
愧君乞言極忠厚，安得瓊瑶贈盈把。
古來爲縣有盛名，不過墾田歸桑柘。
欲蘇濁水頳尾魚，舞文吏胥無假借。
朝廷本意在治安，外論不然可驚唶。
豈如規摹跨三代，首聽官師困鰥寡。
簿書期會可半功，區別枉直教刑中。
杜光作刑至載割，及民無辜受笞駡。
權衡此心坐堂奧，草木遂生蟲蟻化。
朱侯明日君定行，行李觸熱時已夏。
我官雀鼠盜太倉，欲去猶須畢婚嫁。
幾時可上君政成，即買扁舟極東下。
送李德素歸舒城
作者：黄庭堅
朝代：宋

僧夏莫問途，麥秋宜煮餠。
北寺旬休歸，長廊六月冷。
簟翻寒江浪，茶破蒼璧影。
李侯爲我來，遽以歸期請。
青衿廢詩書，白髮違定省。
荒畦當鉏灌，蠹簡要籤整。
挽衣不可留，决去事幽屏。
天恢獵德網，日饎養賢鼎。
此士落江湖，熟思令人癭。
胸中吉祥宅，膜外榮辱境。
婆娑萬物表，藏刃避肯綮。
人生要當學，安宴不徹警。
古來惟深地，相待汲脩綆。
送杜子卿歸西淮
作者：黄庭堅
朝代：宋

雪意涔涔滿面風，杜郎馬上若征鴻。
樽前談笑我方惜，天外淮山誰與同。
行望酒帘沽白蟻，醉吟詩句入丹楓。
一時真賞無人共，尚憶江南把釣翁。
送楊瓘雁門省親二首·其一
作者：黄庭堅
朝代：宋

執戟老翁年七十，人看生理亦無聊。
草玄事業窺周易，作賦聲名動漢朝。
今見遠孫勤翰墨，還持遺藁困簞瓢。
三年鄉校趨晨鼓，一日邊城聽夜刁。
野飯盈盤厭葱韭，春風半道解狐貂。
歸時定倒迎門屣，問雁安能學度遼。
送楊瓘雁門省親二首·其二
作者：黄庭堅
朝代：宋

蜀客出衰世，獨升鄒魯堂。
蚊虻觀得失，虎豹擅文章。
吾子已强學，草玄宜不忘。
江河須畎澮，松柏要冰霜。
馬策路千里，雁門書數行。
旨甘君有婦，尺璧愛分光。
送權郡孫承議歸宜春
作者：黄庭堅
朝代：宋

宜春別駕鄉丈人，來假廬陵二千石。
虛舟無事鷗與遊，良賈深藏客爭席。
諸公鞭朴立威名，公獨愛民如父兄。
諸公馭吏如束濕，公使人人得盡情。
人情居官若郵傳，假守攝丞尤自便。
憂念公家眉不開，誰能勤民廢寢膳。
贈行欲借筆如椽，公不肯留鼓催船。
歸到宜春問春事，斑斑笋竿蕨破拳。
廖侯爲邦用詩禮，府中無事多燕喜。
看公談笑面生春，更爲鄉園蓺桃李。
送焦浚明
作者：黄庭堅
朝代：宋

西瞻岷山兮東望峨眉，錦江清且漣漪。
地靈山秀誕豪傑，來入中州振羽儀。
相如傲萬物，子雲窮一經。
黄金賣賦聘私室，白頭大夫不公卿。
窮閻卜肆閒，十步一豪英。
竟無人識李仲元，不可屈致嚴君平。
四君德音閉黄壤，只今壟頭松柏聲。
我住葉公城，常如井底坐。
不謂焦夫子，聞風肯來過。
焦子初見我，如蘭生幽林。
春風爲披拂，始得香滿襟。
中懷坦夷眉宇靜，外慕淡薄天機深。
花開鳥啼晝寂寂，酒闌燭明夜沈沈。
人皆扶牽爛漫醉，子更把書求本心。
二年與燈火，琢子之玉鍊我金。
焦夫子，我以陋邦無人把書策，邂逅逢君得三益。
胡爲弃我忽遠行，手捧嘉陽從事檄。
焦夫子，君起爲我舞，我其爲君歌。
君方跨馬涉遠道，湖外地少山川多。
霜秋摇落天日遠，西風翻翻水驚波。
一筵談笑遂相失，兩地離愁各奈何。
焦夫子，酒行君定起。
此盃須百分，少別遂萬里。
歸尋所種樹，應已數千尺。
試照嘉陽水，君髮猶未白。
古人不朽事，所願更勉力。
別後相逢豈在言，拭目看君進明德。
送王郎
作者：黄庭堅
朝代：宋

酌君以蒲城桑落之酒，泛君以湘纍秋菊之英。
贈君以黟川點漆之墨，送君以陽關墮淚之聲。
酒澆胸次之壘塊，菊制短世之頹齡。
墨以傳萬古文章之印，歌以寫一家兄弟之情。
江山千里俱頭白，骨肉十年終眼青。
連牀夜語雞戒曉，書囊無底談未了。
有功翰墨乃如此，何恨遠別音書少。
炊沙作糜終不飽，鏤冰文章費工巧。
要須心地收汗馬，孔孟行世日杲杲。
有弟有弟力持家，婦能養姑供珍鮭。
兒大詩禮女絲麻，公但讀書煮春茶。
送石長卿太學秋補
作者：黄庭堅
朝代：宋

長卿家亦但四壁，文君窺之介如石。
胸中已無少年事，骨氣乃有老松格。
漢文新覽天下圖，詔山采玉淵獻珠。
再三可陳治安策，第一莫上登封書。
送舅氏野夫之宣城二首·其一
作者：黄庭堅
朝代：宋

藉甚宣城郡，風流數貢毛。
霜林收鴨脚，春網薦琴高。
共理須良守，今年輟省曹。
平生割雞手，聊試發硎刀。
送舅氏野夫之宣城二首·其二
作者：黄庭堅
朝代：宋

試說宣城郡，停盃且細聽。
晚樓明宛水，春騎簇昭亭。
䆉稏豐圩戶，桁楊卧訟庭。
謝公歌舞處，時對換鵝經。
送范德孺知慶州
作者：黄庭堅
朝代：宋

乃翁知國如知兵，塞垣草木識威名。
敵人開戶玩處女，掩耳不及驚雷霆。
平生端有活國計，百不一試薶九京。
阿兄兩持慶州節，十年騏驎地上行。
潭潭大度如卧虎，邊頭耕桑長兒女。
折衝千里雖有餘，論道經邦正要渠。
妙年出補父兄處，公自才力應時須。
春風旍旗擁萬夫，幕下諸將思草枯。
智名勇功不入眼，可用折箠笞羌胡。
送莫郎中致仕歸湖州
作者：黄庭堅
朝代：宋

霅上多高士，君今又乞身。
中年謝事客，白日上昇人。
靜泛苕溪月，閒嘗顧渚春。
滔滔夜行者，能不愧清塵。
送蒲元禮南歸
作者：黄庭堅
朝代：宋

元禮佳少年，俊氣欲無敵。
文章詩最豪，溟漲助筆力。
三年葉公城，於我固多益。
恨無荆雞材，使君有羽翼。
此行省親闈，綵服耀春色。
從容文字閒，固未曠子職。
蘄春向鄂渚，曾不三四驛。
吾師李武昌，金聲而玉德。
誠能勇一往，所進豈寸尺。
江南後生秀，居多門下客。
願君從之遊，琢磨就圭璧。
斗酒清夜闌，缺月挂屋壁。
雞鳴馬就轡，少別安足惜。
人生共一世，誰能無行役。
送薛樂道知鄖鄉
作者：黄庭堅
朝代：宋

黄山葉縣連牆居，謝公席上對摴蒱。
雙鬟女弟如桃李，早許歸我舍中雛。
平生同憂共安樂，歲晚相看青雲衢。
去年樽酒輦轂下，各喜身爲反哺烏。
城頭歸烏尾畢逋，春寒啄雪送行車。
解佩我無明月珠，折柳不對千里駒。
念君胸中極了了，作吏辦事猶詩書。
濁酒挽人作年少，關防心地亦時須。
鄖鄉縣古民少訟，但問自己不關渠。
登臨一笑雙白髮，宜城凍筍供行厨。
人生此樂他事無，行李道出漢南都。
寄聲諸謝今何如，謝公書堂迷竹塢。
手種竹今青青否，我思謝公淚成雨，屬公去灑穰下土。
送蘇太祝歸石城
作者：黄庭堅
朝代：宋

蘇侯恃才頗跌宕，常欲立談取將相。
風期家世非一朝，於我今爲丈人行。
偶然把酒葉公城，胸懷披盡能謔浪。
畫燭如椽吐白虹，花枝圍坐紅相向。
夜如何其不忍起，風吹日照離筵上。
醉中一笑揮萬金，眼前快意誠爲當。
僕夫結束底死催，馬翻玉勒嘶歸鞅。
南驅面有千里塵，道遠回首幾惆悵。
漢陽津上游女多，何日石城蕩兩槳。
莫倚盧家有莫愁，便成翻手辜前賞。
送蛤蜊與李明叔諸公
作者：黄庭堅
朝代：宋

雪屋吹燈然豆萁，古來壯士亦長饑。
廣文不得載酒去，且詠太玄庖蛤蜊。
送謝公定作竟陵主簿
作者：黄庭堅
朝代：宋

謝公文章如虎豹，至今斑斑在兒孫。
竟陵主簿極多聞，萬事不理專討論。
澗松無心古鬚鬣，天球不瑑中粹溫。
落筆塵沙百馬奔，劇談風霆九河翻。
胸中恢疏無怨恩，當官持廉庭不煩。
吏民欺公亦可忍，慎勿驚魚使水渾。
漢濱耆舊今誰存，駟馬高蓋徒紛紛。
安知四海習鑿齒，拄笏看度南山雲。
送賢師往瀘州爲兩驅烏乞度牒錢頌
作者：黄庭堅
朝代：宋

一鳳將兩雛，往乞五色羽。
誰有大勢力，成此拮据心。
若無出家心，勤苦難成就。
但令發弘誓，誰不起慈悲。
送鄧慎思歸長沙覲省
作者：黄庭堅
朝代：宋

鄧侯過我解新鞿，潦倒猶能似舊時。
西邑初除折腰尉，南陔常詠采蘭詩。
姓名已入飛龍榜，書信新傳喜鵲知。
何日家庭供一笑，綠衣便是老萊衣。
送鄭彥能宣德知福昌縣
作者：黄庭堅
朝代：宋

往時河北盜橫行，白晝驅人取城郭。
唯聞不犯鄭冠氏，犬卧不驚民氣樂。
秖今化民作鋤耰，田舍老翁百不憂。
銅章去作福昌縣，山中讀書民有秋。
福昌愛民如父母，當官不擾萬事舉。
用才之地要得人，眼中虛席十四五。
不知諸公用心許，魯恭卓茂可人否。
送酒與周法曹用前韵
作者：黄庭堅
朝代：宋

遙知謝法曹，詩句多夏景。
聞道學書勤，墨池方一頃。
大字苦未遒，小字逼智永。
我有何郎樽，清江醖玉餠。
還書及斗數，與君酌楠癭。
送酒與畢大夫
作者：黄庭堅
朝代：宋

淺色官醅昨夜篘，一樽聊付卯時投。
甕邊吏部應歡喜，殊勝平原老督郵。
送醇父歸蔡
作者：黄庭堅
朝代：宋

北風飄飄天作惡，枯木已無葉可落。
寒溪濺濺聲迫人，歲聿云莫慘不樂。
此時陳子迺棄我，歸將索綯亟乘屋。
吾室尚潭潭，留君欲晤談。
掉頭去不顧，明發解征驂。
君來久相從，知我無所堪。
好學勇如虎，讀書青出藍。
有疑必考擊，無奧不窮探。
愧無洪鐘響，十不答二三。
慨予方食貧，予腹豈屢厭。
藜羹稀糝芼，寒葅薄醯鹽。
雖欲苦留君，俎豆無加添。
從來婚友閒，恩義亦云兼。
草枯方兀兀，麥秀待漸漸。
綠髮佳少年，回首垂白髯。
進德失盛時，時甯爲人淹。
經綸自封植，豈不如春蠶。
此地决矣戒童僕，歸旁南陔種蘭菊。
旅床夜夜悲蛩螿，行色村中異風俗。
青燈白酒留故人，莫愛一醉至曉角。
送錢一杲卿
作者：黄庭堅
朝代：宋

錢君佳少年，濯濯春月柳。
開談屢逼人，落筆若揮帚。
鳬雁菰蒲中，英材頗時有。
同聲傾夙期，異姓接婚友。
冷官國北門，會面始八九。
時時過薄飯，卯坐常至酉。
今日得休沐，方醺步兵酒。
聞子車馬南，欲餞輒掣肘。
溫風媚行色，綠浄無塵垢。
魚軒迎少婦，能獻二親壽。
到家春已融，柔條可結紐。
蔆藻蔓平湖，釣船先入手。
南雁正北來，蚤寄詩千首。
送陳季常歸洛
作者：黄庭堅
朝代：宋

人生俱行役，何能如聚鹿。
浮楂在江湖，邂逅一相觸。
天邊數年別，故人有陳叔。
誰云區區葉，車馬肯來辱。
清樽聽夜語，常灺三四燭。
劇談連古今，天漢瀉崖谷。
高材歎加壯，所向動乖俗。
我官塵土閒，强折腰不曲。
飽飯逐人行，君來方拭目。
汝潁無奇士，僕夫催結束。
嗟如秋窗暉，來少去苦速。
蚤吾接雍容，愛德心不足。
歲晚託懿親，清義迺愈篤。
落日送河梁，鳴蟬度喬木。
歲寒贈君何，唯有南溪竹。
送陳氏女弟至石塘河
作者：黄庭堅
朝代：宋

富貴常多覆族憂，賤貧骨肉不相收。
獨乘舟去值花雨，寄得書來應麥秋。
行李淮山三四驛，風波春水一雙鷗。
人言離別愁難遣，今日真成始欲愁。
送陳蕭縣
作者：黄庭堅
朝代：宋

欲留君以陳遵投轄之飲，不如送君以陶令無絃之琴。
酒嫌別後風吹醒，琴爲無絃方見心。
去夏雨餘清夜醉，黄鸝不覺報春深。
花枝柳色競鮮好，迺是前日枯朽林。
人生用捨四時可，壯士憔悴非獨今。
大夫黄綬領垂素，二十餘年走塵土。
盈車載書遣兒讀，不悔早爲文墨誤。
治聲翕然先向東，古蕭子國今萬戶。
德性忠純吏不欺，閨門孝友民所慕。
麥隴童兒憐雉乳，冰天窮子兼襦袴。
愔愔琴意如溫風，迺知不必徽絃具。
明月清河佳可遊，官倉縻我不得去。
白露爲霜水一篙，秋香蓮蕩浮輕舠。
此中亦有無絃意，相憶樽前把蟹螯。
送顧子敦赴河東三首·其一
作者：黄庭堅
朝代：宋

頭白書林二十年，印章今領晉山川。
紫參可掘宜包貢，青鐵無多莫鑄錢。
勸課農桑誠有道，折衝樽俎不臨邊。
要知使者功多少，看取春郊處處田。
送顧子敦赴河東三首·其三
作者：黄庭堅
朝代：宋

攬轡都城風露秋，行臺無妾護衣篝。
虎頭妙墨能頻寄，馬乳蒲萄不待求。
上黨地寒應强飲，兩河民病要分憂。
猶聞昔在軍興日，一馬人間費十牛。
送顧子敦赴河東三首·其二
作者：黄庭堅
朝代：宋

家在江東不繫懷，愛民憂國有從來。
月斜汾沁催驛馬，雪暗岢嵐傳酒杯。
塞上金湯惟粟粒，胸中水鏡是人材。
遙知更解青牛句，一寸功名心已灰。
送高士敦赴成都鈐轄二首·其一
作者：黄庭堅
朝代：宋

玉鈐金印臨參井，控蜀通秦四十州。
日下書來望鴻雁，江頭花發醉貔貅。
巴滇有馬駒空老，林箐無人葉自秋。
能爲將軍歌此曲，鳴機割錦與纏頭。
送高士敦赴成都鈐轄二首·其二
作者：黄庭堅
朝代：宋

捧日高宣事，東京四姓侯。
軍中聞俎豆，廟勝脫兜鍪。
燒燭海棠夜，香衣藥市秋。
君平識行李，河漢接天流。
送魏君俞知宿遷
作者：黄庭堅
朝代：宋

魏侯得名能治劇，江湖作吏聲籍籍。
人言才似鉅鹿公，詔書擢守二千石。
前日見賢後得罪，艾封霑襟復自悔。
牛刀割雞不作難，看公來上宿遷最。
送黄龍曉禪師住觀音頌
作者：黄庭堅
朝代：宋

黄龍一卧十五年，攪潭驚起舊頭角。
張公攪潭是好心，但向西江起風雹。
河陽新婦畫蛾眉，老婆不可重新學。
長連体上鋪棘針，滿鉢飯飣鐵菱角。
有能歡喜受供養，聰明一一安排著。
張公若問解何宗，食月蝦蟆救月弓。
遊愚溪
作者：黄庭堅
朝代：宋

意行到愚溪，竹輿鳴擔肩。
冉溪昔居人，埋沒不知年。
偶託文字工，遂以愚溪傳。
柳侯不可見，古木蔭濺濺。
羅氏家瀟東，瀟西讀書園。
笋茁不避道，檀欒摇春煙。
下入朝陽巖，次山有銘鎸。
蘚石破篆文，不辨瞿李袁。
嵌竇響笙磬，洞中出寒泉。
同遊三五客，拂石弄潺湲。
俄頃生白雲，似欲駕我仙。
吾將從此逝，挽牽遂回船。
過土山寨
作者：黄庭堅
朝代：宋

南風日日縱篙撐，時喜北風將我行。
湯餠一杯銀線亂，蔞蒿數筯玉簪橫。
過家
作者：黄庭堅
朝代：宋

絡緯聲轉急，田車寒不運。
兒時手種柳，上與雲雨近。
舍傍舊傭保，少換老欲盡。
宰木鬰蒼蒼，田園變畦畛。
招延屈父黨，勞問走婚親。
歸來翻作客，顧影良自哂。
一生萍託水，萬事雪侵鬢。
夜闌風隕霜，乾葉落成陣。
燈花何故喜，大是報書信。
親年當喜懼，兒齒欲毀齔。
繫船三百里，去夢無一寸。
過平輿懷李子先時在并州
作者：黄庭堅
朝代：宋

前日幽人佐吏曹，我行隄草認青袍。
心隨汝水春波動，興與并門夜月高。
世上豈無千里馬，人中難得九方臯。
酒船魚網歸來是，花落故溪深一篙。
過方城尋七叔祖舊題
作者：黄庭堅
朝代：宋

壯氣南山若可排，今爲野馬與塵埃。
清談落筆一萬字，白眼舉觴三百盃。
周鼎不酬康瓠價，豫章元是棟梁材。
眷然揮涕方城路，冠蓋當年向此來。
過洞庭青草湖
作者：黄庭堅
朝代：宋

乙丑越洞庭，丙寅渡青草。
似爲神所憐，雪上日杲杲。
我雖貧至骨，猶勝杜陵老。
憶昔上岳陽，一飯從人討。
行矣勿遲留，蕉林追獦獠。
過百里大夫冢
作者：黄庭堅
朝代：宋

行客抱憂端，況復思古人。
何年一丘土，不見石麒麟。
斷碑略可讀，大夫身霸秦。
虞公納垂棘，將軍西問津。
安知五羊皮，自粥千金身。
末俗工媒糵，浮言妬道真。
幸逢孟軻賞，不愧微子魂。
過致政屯田劉公隠廬
作者：黄庭堅
朝代：宋

兒時拜公牀，眼碧眉紫煙。
舍前架茅茨，爐香坐僧禪。
女奴煮甖粟，石盆瀉機泉。
今來掃門巷，竹間翁蛻蟬。
堂堂列五老，勝氣失江山。
石盆爛黄土，茅齋薪壞椽。
女奴爲民妻，又瘞蒿里園。
當年笑語地，華屋轉朱欄。
課兒種松子，傘蓋上參天。
投策數去日，木行天再環。
先生古人風，鐵膽石肺肝。
眼前不可意，壯日掛其冠。
解衣廬君峰，洗耳瀑布源。
霧豹藏文章，驚世時一斑。
衆人初易之，久遠乃見難。
憶昔子政在，爲翁數解顔。
五兵森武庫，河漢落舌端。
王陽已富貴，塵冠不肯彈。
呻吟刊十史，凡例墨新乾。
宰木忽拱把，相望風隧寒。
百楹書萬卷，少子似翁賢。
過西山
作者：黄庭堅
朝代：宋

新春木葉未蒙籠，西望天涯幾日通。
商洛山間白雲起，行歌思見採芝翁。
道中寄公壽
作者：黄庭堅
朝代：宋

坡陀羸馬暮雲昏，苦憶兔園高帝孫。
子舍芝蘭皆可佩，後房桃李總能言。
鞦韆門巷火新改，桑柘田園春向分。
病酒相如在行役，梁王誰與共清樽。
道中寄景珍兼簡庾元鎮
作者：黄庭堅
朝代：宋

傳語濠州賢刺史，隔年詩債幾時還。
因循樽俎疏相見，弃擲光陰只等閑。
心在青雲故人處，身行紅雨亂花間。
遙知別後多狂醉，惱殺江南庾子山。
避暑李氏園二首·其一
作者：黄庭堅
朝代：宋

李侯別館鎖春陰，花徑吹香可細尋。
迸筍侵階藤倒架，主人重爲費千金。
避暑李氏園二首·其二
作者：黄庭堅
朝代：宋

荷氣竹風宜永日，冰壺凉簟不能回。
題詩未有驚人句，會喚謫仙蘇二來。
避秦十人
作者：黄庭堅
朝代：宋

九真承詔上龍胡，盡是驪山所送徒。
惟有鄧公留不去，松根搘鼎煮菖蒲。
還家呈伯氏
作者：黄庭堅
朝代：宋

去日櫻桃初破花，歸來著子如紅豆。
四時驅迫少須臾，兩鬢飄零成老醜。
永懷往在江南日，原上急難風雨後。
私田苦薄王稅多，諸弟號寒諸妹瘦。
扶將白髮渡江來，吾二人如左右手。
苟從祿仕我邅回，且慰家貧兄孝友。
强趨手板汝陽城，更責愆期被訶詬。
法官毒螫草自摇，丞相霜威人避走。
賤貧孤遠蓋如此，此事端于我何有。
一囊粟麥七十錢，五人兄弟二十口。
官如元亮且折腰，心似次山羞曲肘。
北窗書冊久不開，筐篋黄塵生鎖鈕。
何當略得共討論，況乃雍容把杯酒。
意氣敷腴貴壯年，不早計之且衰朽。
安得短船萬里隨江風，養魚去作陶朱公。
斑衣奉親伯與儂，四方上下相依從。
用舍由人不由己，乃是伏轅駒犢耳。
還深父同年兄詩卷
作者：黄庭堅
朝代：宋

四體懶不佳，百蟲夜相煎。
呼燈探床頭，忽得故人編。
一哦肺渴減，再讀頭風痊。
清切如其人，石齒潄潺湲。
園林秋郊靜，桃李春晝妍。
雍容比興體，百物落眼前。
仍仍愁時語，聽猿三峽船。
梅黄雨撲地，水白雁橫天。
歎息夜渠央，屋角月上弦。
把卷著牀頭，我知其人賢。
昨日河間令，橫胥不顧錢。
如臂使十指，從我伸與拳。
淹留落閑處，坐研考二篇。
更使有閒日，歌嘲拾蘭荃。
何時造化手，端爲鑄龍泉。
還神岡圓首座戒刀頌
作者：黄庭堅
朝代：宋

平生受用，三尺吹毛。
歡喜斬新，拾得孟勞。
夢中喚起，猶自忉忉。
我王庫中，無如是刀。
郭功父得楊次公家金書細字經求予作贊
作者：黄庭堅
朝代：宋

爲一□□□，□說妙蓮華。
清浄法光明，透徹十二部。
我□□□□，□□□曾說。
是故祕密藏，藏在微塵中。
有大□□□，□□□□卷。
字義皆炳然，堂堂而祕密。
或以糅□□，□□□□□。
以其翰墨切，微細作佛事。
勝眼若千□，□□□□海。
說法從心起，復以心莊嚴。
非小亦非大，□□衆心量。
水牛生象牙，墮在諸佛數。
郭明甫作西齋于潁尾請予賦詩二首·其一
作者：黄庭堅
朝代：宋

食貧自以官爲業，聞說西齋意凜然。
萬卷藏書宜子弟，十年種木長風煙。
未嘗終日不思潁，想見先生多好賢。
安得雍容一樽酒，女郎臺下水如天。
郭明甫作西齋于潁尾請予賦詩二首·其二
作者：黄庭堅
朝代：宋

東京望重兩并州，遂有汾陽整綴旒。
翁伯入關傾意氣，林宗異世想風流。
君家舊事皆青史，今日高材未白頭。
莫倚西齋好風月，長隨三徑古人遊。
都下喜見八叔父
作者：黄庭堅
朝代：宋

一別七冬夏，幾書通置郵。
冥鴻難借問，江鯉多沈浮。
心因夢想去，迹爲山川留。
叔趨丹鳳闕，身向卧龍洲。
邂逅入關馬，同時解轡鞦。
別後事萬端，向來身百憂。
咨嗟舊田園，慟哭新松楸。
稍詢耆舊間，太半歸山丘。
小兒携婦子，襁褓皆裹頭。
青燈照逆旅，呼酒濯亂愁。
破啼爲笑語，霜夜盡更籌。
歲寒叔舊節，況又高春秋。
老松心更槩，綠竹氣和柔。
言如不出口，體若不勝裘。
德音潤九里，政事無全牛。
詩成戲筆墨，清甚韋蘇州。
篆籀有志氣，當於古人求。
自悲聞道晚，涉世如虛舟。
雖無觸物意，儻亦遭駡咻。
稍窺性命學，未窮言行尤。
息心待自信，渺如大河流。
隄防小不密，一决敗數州。
安得心服禮，不見爲瘡疣。
荆雞變化材，鵠卵滯陰幽。
願因啄抱力，浩蕩碧雲遊。
鄂州南樓書事四首·其一
作者：黄庭堅
朝代：宋

四顧山光接水光，凭欄十里芰荷香。
清風明月無人管，併作南樓一味凉。
鄂州南樓書事四首·其三
作者：黄庭堅
朝代：宋

勢壓湖南可長雄，胸吞雲夢略從容。
北船未嘗睹巨麗，複閣重樓天際逢。
鄂州南樓書事四首·其二
作者：黄庭堅
朝代：宋

畫閣傳觴容十客，透風透月兩明軒。
南樓槃礴三百尺，天上雲居不足言。
鄂州南樓書事四首·其四
作者：黄庭堅
朝代：宋

武昌參佐幕中畫，我亦來追六月凉。
老子平生殊不淺，諸君少住對胡牀。
鄂州節推陳榮緒惠示沿檄崇陽道中六詩老懶不能追韵輒自取韵奉和·中秋山行懷子興節判
作者：黄庭堅
朝代：宋

俗物常偪塞，令人眼生白。
永懷洛陽人，談詩論畫壁。
青山吐秋月，阻作南樓客。
但歌靡盬詩，賞此無瑕璧。
鄂州節推陳榮緒惠示沿檄崇陽道中六詩老懶不能追韵輒自取韵奉和·再登蓮落嶺懷君澤知錄
作者：黄庭堅
朝代：宋

邑下羹不和，幕中往調護。
紛爭非士則，各使捐細故。
頗憶郗參軍，能令公喜怒。
應知鞅掌車，歷盡崔嵬路。
鄂州節推陳榮緒惠示沿檄崇陽道中六詩老懶不能追韵輒自取韵奉和·崇陽道中
作者：黄庭堅
朝代：宋

張公少爲令，愍俗有遺書。
左販洞庭橘，右擔彭蠡魚。
歌奔中夜女，歸抱十年雛。
近歲多儒學，仁風似有初。
鄂州節推陳榮緒惠示沿檄崇陽道中六詩老懶不能追韵輒自取韵奉和·晚發咸寧行松徑至蘆子
作者：黄庭堅
朝代：宋

咸寧走蘆子，終日喬木陰。
太丘心灑落，古松韵清深。
聊持不俗耳，靜聽無絃琴。
非今胡部律，而獨可人心。
鄂州節推陳榮緒惠示沿檄崇陽道中六詩老懶不能追韵輒自取韵奉和·道中聞松聲
作者：黄庭堅
朝代：宋

蟠空作風雨，發地鳴鼓吹。
日晴四無人，聲在高林際。
伊優兒女語，蹇淺市井議。
我欲抱七絃，寫此以卒歲。
鄂州節推陳榮緒惠示沿檄崇陽道中六詩老懶不能追韵輒自取韵奉和·頭陀寺
作者：黄庭堅
朝代：宋

頭陀全盛時，宮殿梯空級。
城中望金碧，雲外僧𧥄𧥄。
人亡經禪盡，屋破龍象泣。
惟有簡栖碑，文字巋然立。
鄒松滋寄苦竹泉橙麴蓮子湯三首·其一
作者：黄庭堅
朝代：宋

松滋縣西竹林寺，苦竹林中甘井泉。
巴人漫說蝦蟆培，試裹春芽來就煎。
鄒松滋寄苦竹泉橙麴蓮子湯三首·其三
作者：黄庭堅
朝代：宋

新收千百秋蓮菂，剝盡紅衣搗玉霜。
不假參同成氣味，跳珠椀裏綠荷香。
鄒松滋寄苦竹泉橙麴蓮子湯三首·其二
作者：黄庭堅
朝代：宋

天將金闕真黄色，借與洞庭霜後橙。
松滋解作逡巡麴，壓倒江南好事僧。
酌別世弼
作者：黄庭堅
朝代：宋

王郎婚友平生期，學問文章過吾黨。
一見懸知白璧奇，三年未負青雲賞。
蘇秦六印自多金，陶朱再相宜藏鏹。
貧賤相知乃爲貴，功名所在何須枉。
鄴王城下倒清樽，子雲書中羃蛛網。
樽前惜別語萬千，門外催發人三兩。
自從相見開青眼，無處會面如天上。
傾壺倒榼駐車馬，豈但呼燈照甖瓬。
平生相從忘歲月，手足割裂誠迷惘。
譬如旁人看疥癩，未易能去膚髮痒。
但願自思恩愛閒，勿以眼前劇愁想。
酌姨母崇德君壽酒
作者：黄庭堅
朝代：宋

日月行當壽星紀，仙人初出閬風時。
欲將何物獻壽酒，天上千秋桂一枝。
酒
作者：黄庭堅
朝代：宋

江形圜似阮家盆，山勢岑如北海樽。
戶有浮蛆春盎盎，雙松一路醉鄉門。
酴醾
作者：黄庭堅
朝代：宋

漢宮嬌額半塗黄，入骨濃薰賈女香。
日色漸遲風力細，倚欄偷舞白霓裳。
醇碧頌
作者：黄庭堅
朝代：宋

田子綠麴，妙在蒸蓼。
女酒兀者，美生其手。
挹彼而清，注茲無聲。
其香馥郁，悅可飲者。
如春霢霂，清不病醨。
多不疾人，誰其吐之。
百室之醅，醇碧惟師。
老夫不飲，評以鼻慧。
醇道得蛤蜊復索舜泉舜泉已酌盡官醖不堪不敢送
作者：黄庭堅
朝代：宋

青州從事難再得，牆底數樽猶未眠。
商略督郵風味惡，不堪持到蛤蜊前。
采菊·其一
作者：黄庭堅
朝代：宋

南山有菊，于采其英。
誰從汝往，視我惸惸。
伊時之人，誰適有比。
不與我謀，不知其已。
采菊·其三
作者：黄庭堅
朝代：宋

江漢滔滔，有楫有杭。
誰以濟此，中流且風。
嗟爾君子，時處時默。
微雲反覆，無傷爾足。
采菊·其二
作者：黄庭堅
朝代：宋

薄言采之，遵彼山曲。
汝來遲遲，去我何速。
伊時之人，誰適與同。
不與我好，殆其覯凶。
重答
作者：黄庭堅
朝代：宋

莫怪東牆擲果頻，沈郎眉宇正青春。
自言多病腰圍減，依舊瓊林照映人。
重贈徐天隠
作者：黄庭堅
朝代：宋

建極臨萬邦，稽古陛下聖。
除書日日下，有耳家相慶。
滿意見升平，父老扶杖聽。
平生所傳聞，似仁祖德性。
定鼎百世長，橐弓四夷靜。
執事當前朝，官冷殊未稱。
破帽風敧敧，簡易不騎乘。
危顛相扶持，泉石供嘲詠。
成樂澗阿中，傲世似未敬。
收潦下秋船，期公拜嘉命。
開元貞觀事，身得見全盛。
閉門長蓬蒿，或許老夫病。
金刀坑迎將家待追漿坑十餘戶山農不至因題其壁
作者：黄庭堅
朝代：宋

窮鄉阻地險，篁竹嘯夔魖。
惡少擅三窟，不承吏追呼。
老翁燕無凶，偃蹇坐里閭。
後生習聞見，官不禁權輿。
懷書斥長吏，持杖鏖公徒。
遂令五百里，化爲豺豕墟。
古來沈牛羊，檄水臣鰐魚。
猛虎剝文章，矧而民髮膚。
哀哉奉其身，曾不如鳥烏。
破家縣令手，南面天子除。
要能伐强梁，然後活惸孤。
屬爲民父母，未教忍先誅。
山川甚秀拔，人物亦詩書。
十室有忠信，此鄉何獨無。
金陵
作者：黄庭堅
朝代：宋

豪士阻江海，瓜分域中權。
真人開關梁，曾不費一弦。
六朝妙人物，蔓草縈寒烟。
至今哀江南，詠歌在漁船。
窮山虎豹穴，磨衲擁高年。
青天行日月，坐看磨蟻旋。
身將時共晚，道與世相捐。
猶能攬壯觀，巨浸朝百川。
銅官僧舍得尚書郎趙宗閔墨竹一枝筆勢妙天下爲作小詩二首·其一
作者：黄庭堅
朝代：宋

省郎潦倒今何處，敗壁風生霜竹枝。
滿世□□專翰墨，誰爲真賞拂蛛絲。
銅官僧舍得尚書郎趙宗閔墨竹一枝筆勢妙天下爲作小詩二首·其二
作者：黄庭堅
朝代：宋

獨來野寺無人識，故作寒崖雪壓枝。
想得平生藏妙手，只今猶在鬢如絲。
銅官懸望五松山
作者：黄庭堅
朝代：宋

北風無時休，崩浪聒天響。
蛟鼉好爲祟，此物俱神王。
我來五松下，白髮三千丈。
松門閉青苔，惜哉不得往。
今日天氣嘉，清絕心有向。
子雲性嗜酒，況乃氣清爽。
此人已成灰，懷賢盈夢想。
衣食當須幾，吾得終疏放。
弱女雖非男，出處同世網。
搔背牧雞豚，相見得無恙。
錄夢篇·其一
作者：黄庭堅
朝代：宋

春風亂思兮吹管絃，春日醉人兮昏欲眠。
却萬物而觀性兮，如處幽篁之不見天。
試縱神而不御兮，如有順心之洒然。
委蜩甲而去化，乘白雲而上仙。
因天倪而造適，觀衆妙之玄玄。
風門閶闔而進予，帝示予以化物之甄。
予撼玄關而去牡，帝宴笑以忘言。
吾見萬靈朝明庭兮，冠佩如雲烟。
名聲毀譽之觀兮，差無以異乎人間。
息心於慕羶之蟻，會理於止水之淵。
與我游物之初兮，曰是可以解而縣。
不知其所以得兮，而冷然似有所存。
歸占夢靈兮，蓋天振吾過。
矯心以循理兮，殆其沃水而勝火。
故喜曲轅之櫟以得祥，驚主人之雁以近禍。
離水火而天兮，迺得使實自我。
蕩然肆志兮，又烏知可乎不可。
錄夢篇·其二
作者：黄庭堅
朝代：宋

亂曰：芻狗萬物兮，天地不仁。
體止而用無窮兮，播生者於迷津。
有形而致用者之謂器，無形而用道者之謂神。
背昭昭而起見兮，聚墨墨而生身。
犯有形而遺大觀兮，動細習於游塵。
彼至人而神凝兮，同予夢而先覺。
顧天下孰不學兮，迺會歸於無學。
予心之不能忘兮，將波流風靡而奈何，唯鎮之以無名之樸。
錢塘舊游
作者：黄庭堅
朝代：宋

薄宦飄然笑漫郎，瑟洲花草弄幽芳。
莫教景物添春色，轉覺山川是異鄉。
南北峰巖空入夢，短長亭舍自相望。
湖邊山寺清明後，相見蘭開禊水香。
鐵羅漢頌
作者：黄庭堅
朝代：宋

人言怖魔像，非金亦非鐵。
若作世金鐵，開士亦不現。
禪坐應念往，一鉢千家供。
順佛遺敕故，不宣示神通。
有爲中無爲，火聚開蓮花。
無爲中有爲，甘露破諸熱。
魔子目怖畏，我無怖畏想。
或欲坯鎔之，爲己富貴梯。
頼世主慈觀，虎兕失爪角。
或得野狐書，有字不可讀。
狐涎著其心，字義皆炳然。
却來觀六經，全是顛倒想。
今世青雲士，慎莫作此解。
長句謝陳適用惠送吳南雄所贈紙
作者：黄庭堅
朝代：宋

廬陵政事無全牛，恐是漢時陳太丘。
書記姓名不肯學，得紙無異夏得裘。
琢詩包紙送贈我，自狀明月非暗投。
詩句縱橫剪宮錦，惜無阿買書銀鉤。
蠻溪切藤卷盈百，側理羞滑繭羞白。
想當鳴杵砧面平，桄榔葉風溪水碧。
千里鵝毛意不輕，瘴衣腥膩北歸客。
君侯謙虛不自供，胡不贈世文章伯。
一涔之水容牛蹄，識字有數我自知。
小時雙鉤學楷法，至令兒子憎家雞。
雖然嘉惠敢虛辱，煮泥續尾成大軸。
寫心與君心莫傳，平生落魄不問天。
樽前花底幸好戲，爲君絕筆謝風煙。
已無商頌猗那手，請續南華內外篇。
長沙留別
作者：黄庭堅
朝代：宋

折脚鐺中同淡粥，曲腰桑下把離杯。
知君不是南遷客，魑魅無情須早回。
長短星歌
作者：黄庭堅
朝代：宋

正月虎，七澤陰風無避處。
少年射殺白額歸，二十一歲賜旗鼓。
二月兔，翰墨功名歸四杜。
中山毛遂定從還，十九上客誰復數。
三月龍，定力降來一鉢中。
昇騰便欲致雲雨，十六開士觀雲風。
四月蛇，九蛇相輔成晉家。
屈原離騷二十五，不及之推死怨嗟。
五月馬，十五國風多詠寫。
漢將西極天馬來，二十五城不當價。
六月羊，十歲小兒牧道傍。
他年叱石金華路，二十年前身姓黄。
七月猴，恒山八命列封侯。
當年傳國二十二，想是衣冠騎土牛。
八月雞，二妙靈臺向曉啼。
五更風雨十八九，殘月昏昏信可期。
九月狗，三窟深坑四荒走。
暮歸得兔十六七，黄盧朱雀皆在後。
十月豬，白頭一笑獻士夫。
殺身願爲魯津伯，申封蘭王十四都。
十一月鼠，列十二辰配龍虎。
二十二年看仙飛，一朝化作蝙蝠去。
十二月牛，百戶椎肥醉九州。
角端圍寸二十五，良弓之材牛带牛。
閏月訪同年李夷伯子真于河上子真以詩謝次韵
作者：黄庭堅
朝代：宋

十年不見猶如此，未覺斯人歎滯留。
白璧明珠多按劍，濁涇清渭要同流。
日晴花色自深淺，風軟鳥聲相應酬。
談笑一樽非俗物，對公無地可言愁。
阻水戲呈幾復二首·其一
作者：黄庭堅
朝代：宋

秋風落木秋天高，月入金樽動酒豪。
過眼衰榮等昏曉，勿嗟遲速把心勞。
阻水戲呈幾復二首·其二
作者：黄庭堅
朝代：宋

月明遙夜見秋高，桂影依稀數兔豪。
散髮行歌野田上，一樽可慰百年勞。
阻水泊舟竹山下
作者：黄庭堅
朝代：宋

竹山蟲鳥朋友語，討論陰晴怕風雨。
丁寧相教防禍機，草動塵驚忽飛去。
提壺歸去意甚真，柳暗花濃亦半春。
北風幾日銅官縣，欲過五松無主人。
阻風入長蘆寺
作者：黄庭堅
朝代：宋

福公開百室，不借鄰國權。
法筵森龍象，天樂下管絃。
我來雨花地，依舊薰爐烟。
金碧動江水，鐘魚到客船。
茗椀洗昏著，經行數徂年。
歲寒風落山，故鄉喜言旋。
林回負赤子，白璧乃可捐。
侍親如履冰，風雨淼暗川。
阻風銅陵
作者：黄庭堅
朝代：宋

頓舟古銅官，晝夜風雨黑。
洪波崩奔去，天地無限隔。
船人謹維笮，何暇思挂席。
憑江裂嵌空，中有暗水滴。
洞視不敢前，潭潭蛟龍宅。
網師登長鱣，賈我腥釜鬲。
斑斑被文章，突兀喙三尺。
言語竟不通，噞喁亦何益。
魁梧類長者，卒以筌餌得。
浮沉江湖中，波友永相失。
有生甚苦相，細大更噉食。
安得無垢稱，對榻忘語默。
陪師厚遊百花洲槃礴范文正祠下道羊曇哭謝安石事因讀生存華屋處零落歸山丘爲十詩·其一
作者：黄庭堅
朝代：宋

憶在昭陵日，傾心用老成。
功歸仁祖廟，正得一書生。
陪師厚遊百花洲槃礴范文正祠下道羊曇哭謝安石事因讀生存華屋處零落歸山丘爲十詩·其一〇
作者：黄庭堅
朝代：宋

落日銜城壁，祠東更一遊。
悲來惜酒少，安得董糟丘。
陪師厚遊百花洲槃礴范文正祠下道羊曇哭謝安石事因讀生存華屋處零落歸山丘爲十詩·其七
作者：黄庭堅
朝代：宋

委徑問謠俗，高丘省佃作。
昔遊非苟然，今花幾開落。
陪師厚遊百花洲槃礴范文正祠下道羊曇哭謝安石事因讀生存華屋處零落歸山丘爲十詩·其三
作者：黄庭堅
朝代：宋

慶州自不惡，藉甚載聲華。
忠義可無憾，公今有世家。
陪師厚遊百花洲槃礴范文正祠下道羊曇哭謝安石事因讀生存華屋處零落歸山丘爲十詩·其九
作者：黄庭堅
朝代：宋

人去洲渚在，春回花草斑。
清談值淵對，發興如江山。
陪師厚遊百花洲槃礴范文正祠下道羊曇哭謝安石事因讀生存華屋處零落歸山丘爲十詩·其二
作者：黄庭堅
朝代：宋

羊生但著鞭，勿哭西州門。
故有不亡者，南山相與存。
陪師厚遊百花洲槃礴范文正祠下道羊曇哭謝安石事因讀生存華屋處零落歸山丘爲十詩·其五
作者：黄庭堅
朝代：宋

傷心祠下亭，在時公燕處。
臨水不相猜，江鷗會人語。
陪師厚遊百花洲槃礴范文正祠下道羊曇哭謝安石事因讀生存華屋處零落歸山丘爲十詩·其八
作者：黄庭堅
朝代：宋

在昔實方枘，成功見圓機。
九原尚友心，白首要同歸。
陪師厚遊百花洲槃礴范文正祠下道羊曇哭謝安石事因讀生存華屋處零落歸山丘爲十詩·其六
作者：黄庭堅
朝代：宋

公有一杯酒，與人同醉醒。
遺民能記憶，欲語涕飄零。
陪師厚遊百花洲槃礴范文正祠下道羊曇哭謝安石事因讀生存華屋處零落歸山丘爲十詩·其四
作者：黄庭堅
朝代：宋

公歸未百年，鸛巢荒古屋。
我吟殄瘁詩，悲風韵喬木。
陳吉老縣丞同知命弟游青原謁思禪師予以簿領不得往二公雨久不歸戲作百家衣一首二十韵招之
作者：黄庭堅
朝代：宋

天高萬物肅，虛寂在川岑。
肅此塵外軫，隨山上嶇嶔。
列宿正參差，凝霜露衣襟。
驚鳥縱橫去，孤猿擁條吟。
不睹白日景，惟睹松柏陰。
南州實炎德，肴羞香森沈。
芳草亦未老，黄花如散金。
中有冥寂士，上有嘉樹林。
遺掛猶在壁，靡靡如面命。
阿閣三重階，曠望何高深。
能使高興盡，山水有清音。
所在可遊盤，春醖時獻斟。
玄雲拖朱閣，小雨遂成霖。
挾纊如懷冰，夕息憶重衾。
瞽夫違盛觀，何用慰我心。
孤燈曖幽幔，願言思所欽。
良游常蹉跎，賤與老相尋。
佳人殊未來，忽忘逝景侵。
南榮戒其多，離思故難任。
明月難暗投，聊欲投吾簪。
陳季張有蜀芙蓉長飲客至開輒剪去作詩戲之
作者：黄庭堅
朝代：宋

剪花莫學韓中令，投轄惟聞陳孟公。
客興不孤春竹葉，年華全屬拒霜叢。
玄子蹙迫三秋盡，青女摧殘一夜空。
著意留連好風景，非君誰作主人翁。
陳榮緒惠示之字韵詩推奬過實非所敢當輒次高韵三首·其一
作者：黄庭堅
朝代：宋

紛紛不可耐，君子有憂之。
鞅掌誠莊語，賢勞似怨詩。
頹波閱砥柱，濁水得摩尼。
知我無枝葉，刳心只有皮。
陳榮緒惠示之字韵詩推奬過實非所敢當輒次高韵三首·其三
作者：黄庭堅
朝代：宋

十家有忠信，江夏可無之。
政苦寄賣友，忽聞衡說詩。
饑蒙青䭀飯，寒贈紫陀尼。
酬報矜難巧，深慙陸與皮。
陳榮緒惠示之字韵詩推奬過實非所敢當輒次高韵三首·其二
作者：黄庭堅
朝代：宋

太丘胸量闊，一葦莫杭之。
萬事不掛眼，四愁猶有詩。
狀閒聊闒茸，心潔似毗尼。
早晚同舟去，煙波學子皮。
陳氏園詠竹
作者：黄庭堅
朝代：宋

不問主人來看竹，小溪風物似家林。
春供饋婦幾番笋，夏與行人百畝陰。
直氣雖衝雲漢上，高材終恐斧斤尋。
截竿可舉北溟釣，欲贈溪翁誰姓任。
陳留市隠
作者：黄庭堅
朝代：宋

市井懷珠玉，往來人未逢。
乘肩嬌小女，邂逅此生同。
養性霜刀在，閱人清鏡空。
時時能舉酒，彈鑷送飛鴻。
陳說道約日送菜把
作者：黄庭堅
朝代：宋

南山疇昔從諸父，雨甲煙苗手自鉏。
三徑就荒歸計拙，溷煩僚友送園蔬。
隠梅福處
作者：黄庭堅
朝代：宋

吳門不作南昌尉，上疏歸來朝市空。
笑拂巖花問塵世，故人子是國師公。
雙井茶送子瞻
作者：黄庭堅
朝代：宋

人間風日不到處，天上玉堂森寶書。
想見東坡舊居士，揮毫百斛瀉明珠。
我家江南摘雲腴，落磑霏霏雪不如。
爲君喚起黄州夢，獨載扁舟向五湖。
雙澗寺二首·其一
作者：黄庭堅
朝代：宋

二水奔奔鳴屋除，松林落日吼烏菟。
老僧更有百歲母，白髮身爲反哺烏。
雙澗寺二首·其二
作者：黄庭堅
朝代：宋

山陿江深屋翠崖，夜鐘聲自甕中來。
長松偃蹇蒼龍卧，六月澗泉轟怒雷。
雜吟
作者：黄庭堅
朝代：宋

城中蛾眉女，珂佩響珊珊。
鸚鵡花間弄，琵琶月下彈。
長歌三日繞，短舞萬人看。
未必長如此，芙蓉不耐寒。
雜詩
作者：黄庭堅
朝代：宋

古風蕭索不言歸，貧賤交情富貴非。
世祖本無天下量，子陵何慕釣魚磯。
雜詩
作者：黄庭堅
朝代：宋

迷情淡蕩不知津，老却平生夢幻身。
滿眼紛華心寂寞，長安市上酒家人。
雜詩
作者：黄庭堅
朝代：宋

迷時今日如前日，悟後今年似去年。
隨食隨衣隨事辦，誰知佛印祖師禪。
雜詩七首·其一
作者：黄庭堅
朝代：宋

此身天地一蘧廬，世事消磨綠鬢疏。
畢竟幾人真得鹿，不知終日夢爲魚。
雜詩七首·其七
作者：黄庭堅
朝代：宋

碧窗凉簟唯便睡，露井無塵蔭綠槐。
夢入醉鄉猶病渴，轆轤聲到枕邊來。
雜詩七首·其三
作者：黄庭堅
朝代：宋

館甥宮裏歎才難，當日同朝聽百官。
光武早知堯舜事，只今那得子陵灘。
雜詩七首·其二
作者：黄庭堅
朝代：宋

營巢燕燕幾時休，在處成家春復秋。
歲歲自來還自去，主人無厭客無求。
雜詩七首·其五
作者：黄庭堅
朝代：宋

薰爐茶鼎偶然同，晴日鴉啼柿葉風。
萬事盡還麴居士，百年常在大槐宮。
雜詩七首·其六
作者：黄庭堅
朝代：宋

古屋清寒雪未消，小窗晴日展芭蕉。
酸甘荔子嘗春酒，更碾新芽薦菊苗。
雜詩七首·其四
作者：黄庭堅
朝代：宋

少年不愛萬金身，歌舞尋春愁送春。
滿眼紛華心寂寞，長安市上酒家人。
雜詩四首·其一
作者：黄庭堅
朝代：宋

扁舟江上未歸身，明月清風作四鄰。
觀化悟來俱是妄，漸疏人事與天親。
雜詩四首·其三
作者：黄庭堅
朝代：宋

小德有爲因有累，至神無用故無功。
須知廣大精微處，不在存亡得失中。
雜詩四首·其二
作者：黄庭堅
朝代：宋

佛子身歸樂國遙，至人神會碧天寥。
劫灰沈盡還生妄，但向平沙看海潮。
雜詩四首·其四
作者：黄庭堅
朝代：宋

黄帝煉丹求子母，神農嘗藥辨君臣。
如何苦思形中事，憂患從來爲有身。
離汝寄張子
作者：黄庭堅
朝代：宋

草枯木落晚淒淒，目斷黄塵聽馬嘶。
想子重行分首處，荒凉巢父井亭西。
離福嚴
作者：黄庭堅
朝代：宋

山下三日晴，山上三日雨。
不見祝融峰，還泝瀟湘去。
雨中登岳陽樓望君山二首·其一
作者：黄庭堅
朝代：宋

投荒萬死鬢毛斑，生出瞿塘灧澦關。
未到江南先一笑，岳陽樓上對君山。
雨中登岳陽樓望君山二首·其二
作者：黄庭堅
朝代：宋

滿川風雨獨憑欄，綰結湘娥十二鬟。
可惜不當湖水面，銀山堆裏看青山。
雨晴過石塘留宿贈大中供奉
作者：黄庭堅
朝代：宋

長虹垂地若篆字，晴岫插天如畫屏。
耕夫荷耡解襏襫，漁父曬網投笭箵。
子期聞笛正懷舊，車胤當窗方聚螢。
獨卧蕭齋已無月，夜深猶聽讀書聲。
雨花巖頌彭澤三巖
作者：黄庭堅
朝代：宋

孤峰中流分江南，馬當大雷無一帆。
波濤掀空鳥不度，天花雨我讀書巖。
雨過至城西蘇家
作者：黄庭堅
朝代：宋

飄然一雨洒青春，九陌浄無車馬塵。
漸散紫煙籠帝闕，稍回晴日麗天津。
花飛衣袖紅香濕，柳拂鞍韉綠色勻。
管領風光唯痛飲，都城誰是得閑人。
雪中連日行役戲書簡同僚
作者：黄庭堅
朝代：宋

簡書催出似驅雞，聞道饑寒滿屋啼。
炙背宵眠榾柮火，嚼冰晨飯薩波虀。
風如利劍穿狐腋，雪似流沙飲馬蹄。
官小責輕聊自慰，猶勝擐甲去征西。
雪後登南禪茅亭簡張仲謀二首·其一
作者：黄庭堅
朝代：宋

雪後憑高望洛都，萬峰遮眼白模糊。
相將閬苑樓臺上，展盡山陰水墨圖。
雪後登南禪茅亭簡張仲謀二首·其二
作者：黄庭堅
朝代：宋

風入村墟摇酒旆，雲埋行徑罷樵蘇。
狐裘年少宜追獵，正有饑鷹待一呼。
雲居祐禪師燒香頌
作者：黄庭堅
朝代：宋

一身入定千身出，雲居不打這鼓笛。
虎馱太華入高麗，波斯鼻孔撐白日。
靈龜泉上
作者：黄庭堅
朝代：宋

大靈壽日月，化石皖公陂。
偶無斧斤尋，不作宰上碑。
傾首若有謂，指泉來自西。
泉甘崖木老，坐嘯欲忘歸。
風流裴通直，商略從我嬉。
蒔梅盈百科，洗石出崛奇。
更約聘石工，鑱我靈龜詩。
舅弟妙學古，亦復古鬚眉。
卿家北海公，筆法可等夷。
爲我書斯文，要與斗牛垂。
靜居寺上方南入一徑有釣臺氣象甚古而俗傳謬妄意嘗有隠君子漁釣其上感之作詩
作者：黄庭堅
朝代：宋

避世一丘壑，似漁非世漁。
獨吟嘉橘頌，不遺子公書。
筍蕨園林晚，絲緡歲月除。
安知冶容子，紅袖泣前魚。
韓信
作者：黄庭堅
朝代：宋

韓生高才跨一世，劉項存亡翻手耳。
終然不忍負沛公，頗似從容得天意。
成臯日夜望救兵，取齊自重身已輕。
躡足封王能早寤，豈恨淮陰食千戶。
雖知天下有所歸，獨憐身與噲等齊。
蒯通狂說不足撼，陳豨孺子胡能爲。
予嘗貰酒淮陰市，韓信廟前木十圍。
千年事與浮雲去，想見留侯决是非。
丈夫出身佐明主，用舍行藏可自知。
功名邂逅軒天地，萬事當觀失意時。
韓獻肅公挽詞三首·其一
作者：黄庭堅
朝代：宋

鬰鬰高陽里，生才世不孤。
八龍歸月旦，三鳳繼天衢。
梁壞吾安仰，人亡道固癯。
空令湖海士，愁絕奠生芻。
韓獻肅公挽詞三首·其三
作者：黄庭堅
朝代：宋

淚盡才難日，斯人遽隕傾。
冰枝憂木稼，食昴恨長庚。
名與具茨重，心如潁水清。
堂堂萬夫表，直作閉佳城。
韓獻肅公挽詞三首·其二
作者：黄庭堅
朝代：宋

物産原希世，風流更折衝。
决疑京兆尹，富國大司農。
遠業終三事，仁聲達九宗。
方祈酌周斗，何意輟秦舂。
頌取之左右逢其原
作者：黄庭堅
朝代：宋

取之左右逢其原，香嚴臘月火燒山。
對面謾人猶佇思，打得香嚴也是閒。
頤軒詩六首·其一
作者：黄庭堅
朝代：宋

金石不隨波，松竹知歲寒。
冥此芸芸境，迴向自心觀。
頤軒詩六首·其三
作者：黄庭堅
朝代：宋

無外一精明，六合同出自。
公能知本源，佛亦不相似。
頤軒詩六首·其二
作者：黄庭堅
朝代：宋

知足是靈龜，無厭乃朵頤。
虛心萬物表，寒暑自四時。
頤軒詩六首·其五
作者：黄庭堅
朝代：宋

樞機要發遲，飲食戒味厚。
漁人溺於波，君子溺於口。
頤軒詩六首·其六
作者：黄庭堅
朝代：宋

涇流不濁渭，種桃無李實。
養心去塵緣，光明生虛室。
頤軒詩六首·其四
作者：黄庭堅
朝代：宋

辱莫辱多欲，樂莫樂無求。
人生强學耳，萬古一東流。
頭陀贊
作者：黄庭堅
朝代：宋

梵語頭陀，華言抖擻。
浄一真心，振三毒垢。
如來親試，迦葉稱首。
聖教推崇，哲人遵守。
衣三食四，住處五名。
曰十二行，對治修行。
十三或八，要以三并。
練磨三境，攝化三乘。
起四歡喜，行四聖種。
以戒爲基，止觀相踵。
大矩崇規，鍊金烹礦。
號菩薩僧，志惟堅勇。
知足少欲，伏我受根。
無取無著，情絕所存。
若有讚者，同讚世尊。
續佛慧命，開佛正門。
在昔能仁，囑付彌勒。
守護三寶，後五百歲。
彌勒稱揚，此行爲最。
適當其時，應身出世。
阿蘭若處，作衆依歸。
則先賢軌，髮薙肩垂。
白麻劫貝，不隨染衣。
表如玉雪，不受塵泥。
心寂爲禪，心浄爲教。
內外相應，方名脩道。
事貴簡嚴，理惟幽奧。
不具信根，玄關莫造。
祈生兜率，天樂非貪。
菩提熏種，慈氏言參。
其或超越，罔假司南。
十方法界，同我伽藍。
題也足軒
作者：黄庭堅
朝代：宋

道人手種兩三竹，使君忽來唾珠玉。
不須客賦千首詩，若是賞音一夔足。
世人愛處但同流，一絲不掛似太俗。
客來若問有何好，道人優曇遠山綠。
題仁上座畫松
作者：黄庭堅
朝代：宋

偃蹇松枝隔煙雨，知儂定是歲寒材。
百年根節要老硬，將恐崩崖倒石來。
題伯時天育驃騎圖二首·其一
作者：黄庭堅
朝代：宋

玉花照夜今無種，櫪上追風亦不傳。
想見真龍如此筆，蒺藜沙晚草迷川。
題伯時天育驃騎圖二首·其二
作者：黄庭堅
朝代：宋

明窗槃礴萬物表，寫出人間真乘黄。
邂逅今身猶姓李，可非前世江都王。
題伯時畫嚴子陵釣灘
作者：黄庭堅
朝代：宋

平生久要劉文叔，不肯爲渠作三公。
能令漢家重九鼎，桐江波上一絲風。
題伯時畫揩痒虎
作者：黄庭堅
朝代：宋

猛虎肉醉初醒時，揩磨苛痒風助威。
枯楠未覺草先低，木末應有行人知。
題伯時畫松下淵明
作者：黄庭堅
朝代：宋

南渡誠草草，長沙慰艱難。
終風霾八表，半夜失前山。
遠公香火社，遺民文字禪。
雖非老翁事，幽尚亦可觀。
松風自度曲，我琴不須彈。
客來欲開說，觴至不得言。
題伯時畫觀魚僧
作者：黄庭堅
朝代：宋

橫波一網腥城市，日暮江空煙水寒。
當時萬事心已死，猶恐魚作故時看。
題伯時畫頓塵馬
作者：黄庭堅
朝代：宋

竹頭搶地風不舉，文書堆案睡自語。
忽看高馬頓風塵，亦思歸家洗袍袴。
題伯時馬
作者：黄庭堅
朝代：宋

我觀李侯作胡馬，置我敕勒陰山下。
驚沙隨馬欲暗天，千里絕足略眼跨。
自當初駕沙苑丞，豈復更數將軍霸。
李侯今病發右臂，此圖筆妙今無價。
題前定錄贈李伯牖二首·其一
作者：黄庭堅
朝代：宋

五賊追奔十二宮，白頭寒士黑頭公。
明朝一飯先書籍，安用研桑作老翁。
題前定錄贈李伯牖二首·其二
作者：黄庭堅
朝代：宋

萬般盡被鬼神戲，看取人間傀儡棚。
煩惱自無安脚處，從他鼓笛弄浮生。
題劉將軍雁二首·其一
作者：黄庭堅
朝代：宋

滕王蛺蝶雙穿花，東丹胡馬歕胡沙。
祁連將軍一筆雁，生不並世俱名家。
題劉將軍雁二首·其二
作者：黄庭堅
朝代：宋

將軍一矢萬人看，雪灑晴空碎羽翰。
乞與失羣沙宿雁，筆間千頃暮江寒。
題劉將軍鵝
作者：黄庭堅
朝代：宋

箭羽不霑春水，籀文時印平沙。
想見山陰書罷，舉羣驅向王家。
題劉氏所藏展子虔感應觀音二首·其一
作者：黄庭堅
朝代：宋

人間猶有展生筆，佛事蒼茫煙景寒。
常恐花飛蝴蝶散，明窗一日百回看。
題劉氏所藏展子虔感應觀音二首·其二
作者：黄庭堅
朝代：宋

羣盜挽弓江簸船，丹青當在普通前。
誰能與作赤挽板，老筆猶堪壽百年。
題劉法直詩卷
作者：黄庭堅
朝代：宋

往日劉隨州，作詩驚諸公。
老兵睨前輩，欺詆阮嗣宗。
才卿望長卿，歲數未三百。
豈其苗裔耶，詩句侵唐格。
慨然古人風，乃作逐客篇。
朝廷重九鼎，政欲多此賢。
虎豹九關嚴，漂零落閒處。
空餘三百篇，不隨夜臺去。
題南寺王髯題名處
作者：黄庭堅
朝代：宋

日華長在紅塵外，春色全歸綠樹中。
花發鳥啼常走馬，故人不見酒樽空。
題司門李文園亭
作者：黄庭堅
朝代：宋

白氏草堂元自葺，陶公三徑不教荒。
青蕉雨後開書卷，黄菊霜前碎鵠裳。
落日看山凭曲檻，清風談道據胡床。
此來遂得歸休意，却莫翻然起相湯。
題吉州承天院清凉軒
作者：黄庭堅
朝代：宋

菩薩清凉月，遊於畢竟空。
我觀諸境盡，心與古人同。
僧髮侵眉白，桃花映竹紅。
儻來尋祖意，展手似家風。
題君子泉
作者：黄庭堅
朝代：宋

雲夢澤南君子泉，水無名字託人賢。
兩蘇翰墨相爲重，未刻他山世已傳。
題大雲倉達觀臺二首·其一
作者：黄庭堅
朝代：宋

戴郎臺上鏡面平，達人大觀因我名。
何時燕爵賀新屋，喚取竹枝歌月明。
題大雲倉達觀臺二首·其二
作者：黄庭堅
朝代：宋

瘦藤拄到風煙上，乞與遊人眼豁開。
不知眼界闊多少，白鳥飛盡青天回。
題太和南塔寺壁
作者：黄庭堅
朝代：宋

熏爐茶鼎暫來同，寒日鴉啼柿葉風。
萬事盡還杯酒裏，百年俱在大槐中。
題子瞻墨竹
作者：黄庭堅
朝代：宋

眼入毫端寫竹真，枝掀葉舉是精神。
因知幻物出無象，問取人間老斲輪。
題子瞻寺壁小山枯木二首·其一
作者：黄庭堅
朝代：宋

爛腸五斗對獄吏，白髮千丈濯滄浪。
却來獻納雲臺表，小山桂枝不相忘。
題子瞻寺壁小山枯木二首·其二
作者：黄庭堅
朝代：宋

海內文章非畫師，能回筆力作枯枝。
豫章從小有梁棟，也似鄭公雙鬢絲。
題子瞻書詩後
作者：黄庭堅
朝代：宋

詩就金聲玉振，書成蠆尾銀鉤。
已作青雲直上，何時散髮滄洲。
題子瞻枯木
作者：黄庭堅
朝代：宋

折衝儒墨陣堂堂，書入顔楊鴻雁行。
胸中元自有丘壑，故作老木蟠風霜。
題子瞻畫竹石
作者：黄庭堅
朝代：宋

風枝雨葉瘠土竹，龍蹲虎踞蒼蘚石。
東坡老人翰林公，醉時吐出胸中墨。
題孟浩然畫像
作者：黄庭堅
朝代：宋

先生少也隠鹿門，爽氣洗盡塵埃昏。
賦詩真可凌鮑謝，短褐豈愧公卿尊。
故人私邀伴禁直，誦詩不顧龍鱗逆。
風雲感會雖有時，顧此定知毋枉尺。
襄江渺渺泛清流，梅殘臘月年年愁。
先生一往今幾秋，後來誰復釣槎頭。
題季張竹林村
作者：黄庭堅
朝代：宋

百畝清陰十萬竿，一溪流水四圍山。
太平無用經綸者，乞與閑身向此閑。
題安石榴雙葉
作者：黄庭堅
朝代：宋

紅榴雙葉元自雙，誰能一朝使渠隻。
如何陳張刎頸交，借兵相亡不餘力。
有情著物指死爭，誰能有形而無情。
題安福李令朝華亭
作者：黄庭堅
朝代：宋

丹楹刻桷上崢嶸，表裏江山路眼平。
曉日成霞張錦綺，青林多露綴珠纓。
人如旋磨觀羣蟻，田似圍棋據一枰。
對案昏昏迷簿領，暫來登覽見高明。
題宗室大年畫二首·其一
作者：黄庭堅
朝代：宋

水色煙光上下寒，忘機鷗鳥恣飛還。
年來頻作江湖夢，對此身疑在故山。
題宗室大年畫二首·其二
作者：黄庭堅
朝代：宋

輕鷗白鷺定吾友，翠柏幽篁是可人。
海角逢春知幾度，卧遊到處總傷神。
題宛陵張待舉曲肱亭
作者：黄庭堅
朝代：宋

仲蔚蓬蒿宅，宣城詩句中。
人賢忘巷陋，境勝失途窮。
寒葅書萬卷，零亂剛直胸。
偃蹇勳業外，嘯歌山水重。
晨雞催不起，擁被聽松風。
題小景扇
作者：黄庭堅
朝代：宋

草色青青柳色黄，桃花零落杏花香。
春風不解吹愁却，春日偏能惹恨長。
題山谷大石
作者：黄庭堅
朝代：宋

畏畏佳佳石谷水，鼕鼕隆隆山木風。
爐香四百六十載，開山者誰梁寶公。
題山谷石牛洞
作者：黄庭堅
朝代：宋

司命無心播物，祖師有記傳衣。
白雲橫而不度，高鳥倦而猶飛。
題崇德君所畫雀竹蜩螗圖贊
作者：黄庭堅
朝代：宋

蒿下蹄間，斥鷃飲啄。
爭雄穹枝，竿網將作。
蟬嘒竹間，自謂得己。
螗螂從之，雞鳴不已。
題徐氏姑壽安君壽梅亭
作者：黄庭堅
朝代：宋

大鶵銜枚來作亭，小鶵銜實來種花。
兩鶵反哺聲查查，慈烏髮白爾成家。
梅梁丹青射寒日，梅英飛雪點親髮。
二鶵同味如春酒，壽親一笑宜長久。
金玉滿堂空爾爲，有親舉酒世上稀。
生育劬勞安可報，折梅傾酒著斑衣。
題徐氏書院
作者：黄庭堅
朝代：宋

學書但學溪老鵝，讀書可觀樵父歌。
紫髯將軍不復見，空餘巖桂綠婆娑。
題息軒
作者：黄庭堅
朝代：宋

僧開小檻籠沙界，鬰鬰參天翠竹叢。
萬籟參差寫明月，一家寥落共清風。
蒲團禪板無人付，茶鼎薰爐與客同。
萬水千山尋祖意，歸來笑殺舊時翁。
題惠崇畫扇
作者：黄庭堅
朝代：宋

惠崇筆下開江面，萬里晴波向落暉。
梅影橫斜人不見，鴛鴦相對浴紅衣。
題文潞公黄河議後
作者：黄庭堅
朝代：宋

澶淵不作渡河梁，由是中原府庫瘡。
白首丹心一元老，歸來高枕夢河隍。
題晁以道雪雁圖
作者：黄庭堅
朝代：宋

飛雪灑蘆如銀箭，前雁驚飛後回眄。
憑誰說與謝玄暉，莫道澄湖靜如練。
題李亮功家周昉畫美人琴阮圖
作者：黄庭堅
朝代：宋

周昉富貴女，衣飾新舊兼。
髻重髮根急，妝薄無意添。
琴阮相與娛，聽絃不觀手。
敷腴竹馬郎，跨馬欲折柳。
題李亮功戴嵩牛圖
作者：黄庭堅
朝代：宋

韓生畫肥馬，立仗有輝光。
戴老作瘦牛，平生千頃荒。
觳觫告主人，實已盡筋力。
乞我一牧童，林間聽橫笛。
題李十八知常軒
作者：黄庭堅
朝代：宋

身心如一是知常，事不驚人味久長。
蓋世功名棋一局，藏山文字紙千張。
無心海燕窺金屋，有意江鷗傍草堂。
驚破南柯少時夢，新晴鼓角報斜陽。
題李夫人偃竹
作者：黄庭堅
朝代：宋

孤根偃蹇非傲世，勁節癯枝萬壑風。
閨中白髮翰墨手，落筆乃與天同功。
題杜槃澗叟冥鴻亭
作者：黄庭堅
朝代：宋

少陵杜鴻漸，頗薰知見香。
風流有諸孫，結屋廬山陽。
藉交游俠窟，獵艷少年場。
光怪驚鄰里，收身反摧藏。
江湖拍天流，羅網蓋稻粱。
安能衎衎飽，遂欲冥冥翔。
畏影走萬里，不如就陰凉。
亭東亭西渺煙水，稻田衲子交行李。
古靈庵下倚寒藤，莫向明窗鑽故紙。
題東丁水
作者：黄庭堅
朝代：宋

古人題作東丁水，自古東丁直到今。
我爲改名方響洞，要知山水有清音。
題東坡竹石
作者：黄庭堅
朝代：宋

怪石岑崟當路，幽篁深不見天。
此路若逢醉客，應在萬仞峰前。
題楊道人默軒
作者：黄庭堅
朝代：宋

炙手權門烈火炎，冷溪寒谷反幽潛。
輕塵不動琴橫膝，萬籟無聲月入簾。
秋後絲錢誰數得，春餘蒼竹自知添。
客星異日乘槎去，會訪成都人姓嚴。
題槐安閣
作者：黄庭堅
朝代：宋

曲閣深房古屋頭，病僧枯几過春秋。
垣衣蛛網蒙窗牖，萬象縱橫不繫留。
白蟻戰酣千里血，黄粱炊熟百年休。
功成事遂人間世，欲夢槐安向此遊。
題樊侯廟二首·其一
作者：黄庭堅
朝代：宋

漢興豐沛開天下，故舊因依日月明。
拔劍一卮戲下酒，剖符千戶舞陽城。
鼓刀屠狗少時事，排闥諫君身後名。
異日淮陰儻相見，安能鞅鞅似平生。
題樊侯廟二首·其二
作者：黄庭堅
朝代：宋

門掩虛堂陰窈窈，風摇枯竹冷蕭蕭。
邱虛餘意誰相問，豐沛英魂我欲招。
野老無知惟卜歲，神巫何事苦吹簫。
人歸里社黄雲暮，只有哀蟬伴寂寥。
題歸去來圖二首·其一
作者：黄庭堅
朝代：宋

日日言歸真得歸，迎門兒女笑牽衣。
宅邊猶有舊時柳，漫向世人言昨非。
題歸去來圖二首·其二
作者：黄庭堅
朝代：宋

人間處處猶崔子，豈忍更令三徑荒。
誰與老翁同避世，桃花源裏捕魚郎。
題永首座庵頌
作者：黄庭堅
朝代：宋

奪得胡兒馬便休，休嗟李廣不封侯。
分明射得南山虎，子細看來是石頭。
題浄因壁二首·其一
作者：黄庭堅
朝代：宋

暝倚蒲團挂鉢囊，半窗疏箔度微凉。
蕉心不展待時雨，葵葉爲誰傾太陽。
題浄因壁二首·其二
作者：黄庭堅
朝代：宋

門外黄塵不見山，此中草木亦常閒。
履聲如度薄冰過，催粥華鯨吼夜闌。
題海首座壁
作者：黄庭堅
朝代：宋

騎虎度諸嶺，入鷗同一波。
香寒明鼻觀，日永稱頭陀。
題淡山巖二首·其一
作者：黄庭堅
朝代：宋

去城二十五里近，天與隔盡俗子塵。
春蛙秋蠅不到耳，夏凉冬暖總宜人。
巖中清磬僧定起，洞口綠樹仙家春。
惜哉次山世未顯，不得雄文鑱翠珉。
題淡山巖二首·其二
作者：黄庭堅
朝代：宋

淡山淡姓人安在，徵君避秦亦不歸。
石門竹徑幾時有，瓊臺瑶室至今疑。
回中明潔坐十客，亦可呼樂醉舞衣。
閬州城南果何似，永州淡巖天下稀。
題灊峰閣
作者：黄庭堅
朝代：宋

徐老海棠巢上，王翁主簿峰菴。
梅蘤破顔冰雪，綠叢不見黄甘。
題燕邸洋川公養浩堂畫二首·其一
作者：黄庭堅
朝代：宋

蕭寺吟雙竹，秋醪薦二螯。
破塵歸騎速，橫日雁行高。
題燕邸洋川公養浩堂畫二首·其二
作者：黄庭堅
朝代：宋

擁膝度殘臘，攀條驚早春。
陳郎浮竹葉，著我北歸人。
題王仲弓兄弟巽亭
作者：黄庭堅
朝代：宋

大隗七聖迷，許田連城重。
里中多佳樹，與世作梁棟。
市門行清渠，潩水可抱甕。
翬飛城東南，隠几撫羣動。
人境要俱爾，我乃得大用。
烏衣之雲孫，昆弟不好弄。
木末風雨來，卷箔醉賓從。
事常超然觀，樂與賢者共。
人登斷龍求，我自歸鴻送。
溪毛亂錦纈，候蟲響機綜。
世紛甚崢嶸，胸次欲空洞。
讀書開萬卷，謀國妙百中。
儻無斲鼻工，聊付曲肱夢。
題王居士所藏王友畫桃杏花二首·其一
作者：黄庭堅
朝代：宋

凌雲一笑見桃花，三十年來始到家。
從此春風春雨後，亂隨流水到天涯。
題王居士所藏王友畫桃杏花二首·其二
作者：黄庭堅
朝代：宋

凌雲見桃萬事無，我見杏花心亦如。
從此華山圖籍上，更添潘閬倒騎馿。
題王晉卿平遠溪山幅
作者：黄庭堅
朝代：宋

風流子晉罷吹笙，小筆溪山刮眼明。
相倚鴛鴦得偎暎，一川風雨斷人行。
題王黄州墨蹟後
作者：黄庭堅
朝代：宋

掘地與斷木，智不如機舂。
聖人懷餘巧，故爲萬物宗。
世有斲泥手，或不待郢工。
往時王黄州，謀國極匪躬。
朝聞不及夕，百壬避其鋒。
九鼎安盤石，一身轉孤蓬。
浮雲當日月，白髮照秋空。
諸君發蒙耳，汲直與臣同。
題畫孔雀
作者：黄庭堅
朝代：宋

桄榔暗天蕉葉長，終露文章嬰世網。
故山桂子落秋風，無因雌雄青雲上。
題畫鵝雁二首·其一
作者：黄庭堅
朝代：宋

鴐鵝引頸回，似我胸中字。
右軍數能來，不爲口腹事。
題畫鵝雁二首·其二
作者：黄庭堅
朝代：宋

水國鴻雁秋，煙沙風日麗。
莫遣角弓鳴，驚飛不成字。
題石恪畫嘗醋翁
作者：黄庭堅
朝代：宋

石媼忍酸喙三尺，石皤嘗味面百摺。
誰知聳膊寒至骨，圖畫不減吳生筆。
題石恪畫機織圖
作者：黄庭堅
朝代：宋

荷鋤郎在田，行餉兒未返。
終日弄鳴機，恤緯不思遠。
題神移仁壽塔
作者：黄庭堅
朝代：宋

十二觀音無正面，誰令塔戶向東開。
定知四梵神通力，曾借六丁風雨推。
蠅說冰霜如夢寐，鷃聞鐘鼓亦驚猜。
從今不信維摩詰，斷取三千世界來。
題竹尊者軒
作者：黄庭堅
朝代：宋

平生脊骨硬如鐵，聽風聽雨隨宜說。
百尺竿頭放步行，更向脚跟參一節。
題竹石牧牛
作者：黄庭堅
朝代：宋

野次小崢嶸，幽篁相倚綠。
阿童三尺箠，御此老觳觫。
石吾甚愛之，勿遣牛礪角。
牛礪角尚可，牛鬭殘我竹。
題羅公山古柏庵二首·其一
作者：黄庭堅
朝代：宋

塵埃奔走尚飄蓬，想聽庵頭老柏風。
會向天階乞衰晚，住庵長作主人翁。
題羅公山古柏庵二首·其二
作者：黄庭堅
朝代：宋

千年鹿死尚精神，睡足蒼龍半屈伸。
百年妖狐住不得，箇中曾卧謫仙人。
題羅山人覽輝樓
作者：黄庭堅
朝代：宋

鳳凰山人開竹徑，樓成溪山深照映。
眉閒鬰鬰似陰功，壺中有丸續人命。
勸君洗竹買梧桐，鳳何時來駕歸鴻。
思齊大任政勤苦，來聽天子歌南風。
題老鶴萬里心
作者：黄庭堅
朝代：宋

仙人駕飛騎，朝會白雲衢。
老驥不伏乘，清唳徹九虛。
野田篁竹底，毰毸伴雞鳬。
時因長風起，猶欲試南圖。
題胡逸老致虛庵
作者：黄庭堅
朝代：宋

藏書萬卷可教子，遺金滿籯常作災。
能與貧人共年穀，必有明月生蚌胎。
山隨宴坐圖畫出，水作夜窗風雨來。
觀水觀山皆得妙，更將何物污靈臺。
題般若會疏頌
作者：黄庭堅
朝代：宋

六祖深禪獨脚，與盲抉開眼膜。
走人天下乞錢，涪翁放過一著。
題花光畫
作者：黄庭堅
朝代：宋

湖北山無地，湖南水徹天。
雲沙真富貴，翰墨小神仙。
題花光畫山水
作者：黄庭堅
朝代：宋

花光寺下對雲沙，欲把輕舟小釣車。
更看道人煙雨筆，亂峰深處是吾家。
題花光老爲曾公卷作水邊梅
作者：黄庭堅
朝代：宋

梅蕊觸人意，冒寒開雪花。
遙憐水風晚，片片點汀沙。
題萬松亭
作者：黄庭堅
朝代：宋

天柱峰無比肩，鬰鬰高松滿川。
萬身蒼髯老禪，刳心忘義忘年。
說法曾無間歇，松風寺後山前。
四海五湖衲子，更於何處參玄。
若覓向上關捩，靈龜石下流泉。
太平堂中老將，家活都無一錢。
會得佛頭著地，不會佛脚梢天。
題落星寺四首·其一
作者：黄庭堅
朝代：宋

星官游空何時落，著地亦化爲寶坊。
詩人晝吟山入座，醉客夜愕江撼牀。
蜜房各自開牖戶，蟻穴或夢封侯王。
不知青雲梯幾級，更借瘦藤尋上方。
題落星寺四首·其三
作者：黄庭堅
朝代：宋

落星開士深結屋，龍閣老翁來賦詩。
小雨藏山客坐久，長江接天帆到遲。
燕寢清香與世隔，畫圖妙絕無人知。
蜂房各自開戶牖，處處煮茶藤一枝。
題落星寺四首·其二
作者：黄庭堅
朝代：宋

巖巖匡俗先生廬，其下宮亭水所都。
北辰九關隔雲雨，南極一星在江湖。
相黏蠔山作居室，竅鑿混沌無完膚。
萬鼓舂撞夜濤湧，驪龍莫睡失明珠。
題落星寺四首·其四
作者：黄庭堅
朝代：宋

北風吹倒落星寺，吾與伯倫俱醉眠。
螟蛉蜾蠃但癡坐，夜寒南北斗垂天。
題蓮華寺
作者：黄庭堅
朝代：宋

狂卒猝起金坑西，脅從數百馬百蹄。
所過州縣不敢誰，肩輿擄載三十妻。
伍生有膽無智略，謂河可馮虎可搏。
身膏白刃浮屠前，此鄉父老至今憐。
題蘇才翁草書壁後
作者：黄庭堅
朝代：宋

老松不得千年壽，何況高材傲世人。
唯有草書三昧法，龍蛇夭矯鎖黄塵。
題蘇若蘭回文錦詩圖
作者：黄庭堅
朝代：宋

千詩織就回文錦，如此陽臺暮雨何。
亦有英靈蘇蕙手，只無悔過竇連波。
題虔州東禪圓照師新作御書閣
作者：黄庭堅
朝代：宋

城東寶坊金翠重，道人修惠翦蒿蓬。
一瓶一鉢三十年，瓊榱碧瓦上秋空。
稻田磨衲擁黄髮，更築書閣諸天中。
三后在天遺聖墨，百神受職扶琳宮。
文思帝澤餘溫潤，雨露下國常年豐。
章川貢川結襟带，梅嶺桂嶺來朝宗。
參旗斗柄略欄楯，清坐耳聞河漢風。
道人飽參口掛壁，頗喜作詩如己公。
家風秀句刻琬琰，邀我落筆何能工。
安得雄文壓勝境，九原喚起杜陵翁。
題襄陽米芾祠·其一
作者：黄庭堅
朝代：宋

千峰映碧湘，真叟此中藏。
飯不着石喫，眉應似髮長。
楓梩搘酒甕，鸐風落琴牀。
强效忘機者，斯人尚未忘。
題襄陽米芾祠·其二
作者：黄庭堅
朝代：宋

萬里莓苔地，不見驅馳蹤。
唯開文字窗，時寫日月容。
竹韵漫蕭屑，草花徒織茸。
披霜入衆木，獨自識青松。
題覺海寺
作者：黄庭堅
朝代：宋

爐香滔滔水沈肥，水遶禪牀竹遶溪。
一段秋蟬思高柳，夕陽原在竹陰西。
題邢惇夫扇
作者：黄庭堅
朝代：宋

黄葉委庭觀九州，小蟲催女獻功裘。
金錢滿地無人費，百斛明珠薏苡秋。
題郭熙山水扇
作者：黄庭堅
朝代：宋

郭熙雖老眼猶明，便面江山取意成。
一段風烟且千里，解如明月逐人行。
題鄭防畫夾五首·其一
作者：黄庭堅
朝代：宋

惠崇煙雨歸雁，坐我瀟湘洞庭。
欲喚扁舟歸去，故人言是丹青。
題鄭防畫夾五首·其三
作者：黄庭堅
朝代：宋

徐生脫水雙魚，吹沫相看晚圖。
老矣箇中得計，作書遠寄江湖。
題鄭防畫夾五首·其二
作者：黄庭堅
朝代：宋

能作山川遠勢，白頭惟有郭熙。
欲寫李成驟雨，惜無六幅鵝溪。
題鄭防畫夾五首·其五
作者：黄庭堅
朝代：宋

子母猿號槲葉，山南山北危機。
世故誰能樗里，彀中皆是由基。
題鄭防畫夾五首·其四
作者：黄庭堅
朝代：宋

折葦枯荷共晚，紅榴苦竹同時。
睡鴨不知飄雪，寒雀四顧風枝。
題醒心軒
作者：黄庭堅
朝代：宋

盡日竹風談法要，無人竹影又斜陽。
他時若有相應者，莫負開軒人姓黄。
題陽關圖二首·其一
作者：黄庭堅
朝代：宋

斷腸聲裏無形影，畫出無聲亦斷腸。
想得陽關更西路，北風低草見牛羊。
題陽關圖二首·其二
作者：黄庭堅
朝代：宋

人事好乖當語離，龍眠貌出斷腸詩。
渭城柳色關何事，自是離人作許悲。
題雙鳬觀
作者：黄庭堅
朝代：宋

飄蕭閱世等虛舟，歎息眼前無此流。
滿地悲風盤翠竹，半叢寒日破紅榴。
青山空在衣冠古，白鶴不歸宮殿秋。
王令平生樽酒地，千年萬歲想來游。
題韋偃馬
作者：黄庭堅
朝代：宋

韋侯常喜作羣馬，杜陵詩中如見畫。
忽開短卷六馬圖，想見詩老醉騎馿。
龍眠作馬晚更妙，至今似覺韋偃少。
一洗萬古凡馬空，句法如此今誰工。
題馬當山魯望亭四首·元亮
作者：黄庭堅
朝代：宋

馬當一曲孤烟，人物于今眇然。
不見繞籬黄菊，誰收種秫圭田。
題馬當山魯望亭四首·狄梁公
作者：黄庭堅
朝代：宋

鯨波橫流砥柱，虎口活國宗臣。
小屈絃歌百里，不誣天下歸仁。
題馬當山魯望亭四首·陸魯望
作者：黄庭堅
朝代：宋

笠澤道人高古，文章白髮蕭條。
欲問勒銘遺墨，應書水府鮫綃。
題馬當山魯望亭四首·顔魯公
作者：黄庭堅
朝代：宋

不見魯公斷石，誰家爲礎爲杠。
筆法錐沙屋漏，心期曉日秋霜。
題高君正適軒
作者：黄庭堅
朝代：宋

至靜在平氣，至神惟順心。
道非貴與賤，達者古猶今。
功名屬廊廟，閒暇歸山林。
畜魚觀羣嬉，籠鳥聽好音。
不如一邱壑，隨願得飛沉。
開門納日月，呼客解纓簪。
詩書撫塵迹，歌舞送光陰。
妖嫺傾國笑，絲竹感人深。
豁然開胸次，風至獨披襟。
樊籠鎖形質，物外有幽尋。
題高節亭頌
作者：黄庭堅
朝代：宋

松風竹雨共談空，樓閣參差古疊重。
急水灘頭道人住，亦如前佛在因中。
題默軒和遵老
作者：黄庭堅
朝代：宋

平生三業浄，在俗亦超然。
佛事一盂飯，橫眠不學禪。
松風佳客共，茶夢小僧圓。
漫續山家頌，非詩莫浪傳。
顔徒貧樂齋二首·其一
作者：黄庭堅
朝代：宋

衡門低首過，環堵容膝坐。
四旁無給侍，百衲自纏裹。
論事直如絃，觀書曲肱卧。
饑來或乞食，有道無不可。
顔徒貧樂齋二首·其二
作者：黄庭堅
朝代：宋

小山作友朋，義重子輿桑。
香草當姬妾，不須珠翠妝。
鳥烏窺凍硯，星月入幽房。
兒報無炊米，浩歌繞屋梁。
顔闔
作者：黄庭堅
朝代：宋

顔闔無事人，躬耕自衣食。
翩翩魯公子，要我從事役。
軺軒來在門，駟馬先拱璧。
出門應使者，隴上不謀國。
心知誤將命，非敢憚行役。
使人返錫命，戶庭空履跡。
中隨衛侯書，起作太子客。
誰能明吾心，君子蘧伯玉。
顯聖寺庭枸杞
作者：黄庭堅
朝代：宋

仙苗壽日月，佛界承露雨。
誰爲萬年計，乞此一抔土。
扶疏上翠蓋，磊落綴丹乳。
去家尚不食，出家何用許。
正恐落人間，采剝四時苦。
養成九節杖，持獻西王母。
食瓜有感
作者：黄庭堅
朝代：宋

暑軒無物洗煩蒸，百果凡材得我憎。
蘚井筠籠浸蒼玉，金盤碧筯薦寒冰。
田中誰問不納履，坐上適來何處蠅。
此理一盃分付與，我思明哲在東陵。
食筍十韵
作者：黄庭堅
朝代：宋

洛下斑竹筍，花時壓鮭菜。
一束酬千金，掉頭不肯賣。
我來白下聚，此族富庖宰。
繭栗戴地翻，觳觫觸牆壞。
𧥄𧥄入中厨，如償食竹債。
甘葅和菌耳，辛膳胹薑芥。
烹鵝雜股掌，炮鼈亂裙介。
小兒哇不美，鼠壤有餘嘬。
可貴生于少，古來食共噫。
尚想高將軍，五溪無人采。
飲南禪梅下戲題
作者：黄庭堅
朝代：宋

新春江上使星回，不爲離人寄早梅。
愛惜幽香意如此，一樽豈是等閑來。
飲城南即事
作者：黄庭堅
朝代：宋

陰陰花柳一百五，吹空白綿亂紅雨。
已看燕子飛入簾，未有黄鶑學人語。
鬭雞走狗輕薄兒，衣裾相鮮氣相許。
半是墦閒醉飽人，還家驕色羞婦女。
顧侯邀客出城南，曉蹋天街已塵土。
春風遊絲人到狂，何况客醉日當午。
著作文章名譽早，不愧漢庭御史祖。
元城茂宰民父母，境不飛蝗河渡虎。
何侯家世看豐碑，墨摹萬卷心奇古。
潁陰從事江左賢，八詠樓高風月苦。
劉郎曾眠武陵源，好在桃花迷處所。
鄙夫漫有腹便便，懶書欲眠誰比數。
一笑相懽自難得，看朱成碧更起舞。
任他小兒拍手笑，插花走馬及嚴鼓。
顧侯三酌似已多，明日花飛奈老何。
飲李氏園三首·其一
作者：黄庭堅
朝代：宋

小摘來禽興未厭，蔬畦經雨綠纖纖。
坐分紫石蒲萄下，不怕龍須罥帽簷。
飲李氏園三首·其三
作者：黄庭堅
朝代：宋

手挼紅杏醉繁香，回首春前夢一場。
便與經營百船酒，再來應是菊花黄。
飲李氏園三首·其二
作者：黄庭堅
朝代：宋

日暮凉風特特來，醉呼紅燭更傳杯。
歌闌興盡須歸去，不用繁蟬抵死催。
飲潤父家
作者：黄庭堅
朝代：宋

齋閤寒麝薰，書帙映斜景。
偶來樽俎同，延此笑言頃。
宮線添尺餘，朝來日未永。
一醉解語花，萬事畫地餠。
要似虎頭癡，何須樗里癭。
飲韓三家醉後始知夜雨
作者：黄庭堅
朝代：宋

醉卧人家久未曾，偶然樽俎對青燈。
兵厨欲罄浮蛆甕，饋婦初供醒酒冰。
只見眼前人似月，豈知簾外雨如繩。
浮雲不負青春色，未覺新詩減杜陵。
養鬭雞
作者：黄庭堅
朝代：宋

崢嶸已介季氏甲，更以黄金飾兩戈。
雖有英心甘鬭死，其如紀渻木雞何。
香爐峰
作者：黄庭堅
朝代：宋

香爐不鑄石陶甄，鼻不聞香眼見烟。
上有文殊師利塔，好將一瓣此中燃。
駐輿遣人尋訪後山陳德方家
作者：黄庭堅
朝代：宋

江雨濛濛作小寒，雪飄五老髮毛斑。
城中咫尺雲橫棧，獨立前山望後山。
髑髏頌
作者：黄庭堅
朝代：宋

黄沙枯髑髏，本是桃李面。
如今不忍看，當時恨不見。
業風相鼓擊，美目巧笑倩。
無脚又無眼，著便成一片。
高至言築亭于家圃以奉親總其觀覽之富命曰溪亭乞余賦詩余先君之敝廬望高子所築不過十牛鳴地耳故余未嘗登臨而得其勝處
作者：黄庭堅
朝代：宋

逸人生長在林泉，更築亭臯名意在。
明月清風共一家，全以山川爲眼界。
鳥度雲行閱古今，溪濱木末聽竽籟。
老夫平生行樂處，只今許公分一派。
魏夫人壇
作者：黄庭堅
朝代：宋

獨掃蛾眉作遠山，春風瑶草照朱顔。
我來欲問許玉斧，二十四峰如髻鬟。
鴻溝
作者：黄庭堅
朝代：宋

英雄並世不相容，割據山川計亦窮。
溝水已東全入漢，淮陰誰復議元功。
黄幾復自海上寄惠金液三十兩且曰唯有德之士宜享將以排蕩陰邪守衛真火幸不以凡物畜之戲答
作者：黄庭堅
朝代：宋

皺面黄鬚已一翁，樽前猶發少年紅。
金丹乞與煩真友，只恐無名帝籍中。
黄庭畫贊
作者：黄庭堅
朝代：宋

君誦黄庭內外篇，本欲洗心不求仙。
夜眎片月墮我前，黑氣剝盡朝日鮮。
一暑一寒久自堅，體中風行上通天，亭亭孤立孰旁緣。
至哉道師昔云然，既已得之戒不傳。
知我此心未虧騫，指我嬰兒藏谷淵。
言未絕口行已旋，我記其言夜不眠。
黄潁州挽詞三首·其一
作者：黄庭堅
朝代：宋

恭惟同自出，累世復通家。
惠沫霑枯涸，忠規補過差。
胸中明玉石，仕路困風沙。
尚有平生酒，秋原洒菊花。
黄潁州挽詞三首·其三
作者：黄庭堅
朝代：宋

公與汝陽守，人間孝友稀。
脊令鳴夜雨，常棣倚春暉。
粉省雙飛入，泉臺相與歸。
哀笳宛丘道，衰涕不勝揮。
黄潁州挽詞三首·其二
作者：黄庭堅
朝代：宋

臨民次公老，論事長輿通。
袖有投虛刃，時無斲鼻工。
風流前輩近，名實後人公。
不謂三日別，今成萬事空。
黄雀
作者：黄庭堅
朝代：宋

牛大垂天且割烹，細微黄雀莫貪生。
頭顱雖復行萬里，猶和鹽梅傅說羹。
黄龍清和尚真贊
作者：黄庭堅
朝代：宋

黄河徹底凍，白髮通心白。
雖有顧陸手，百巧畫不得。
龐道者名悟超贊
作者：黄庭堅
朝代：宋

悟道識性，超凡入聖。
文殊一源，普賢萬行。
龐道者繡觀音贊
作者：黄庭堅
朝代：宋

八萬四千唯兩臂，三十二應無來往。
悲觀一切造諸業，慈觀諸業熾然住。
清浄觀時無本根，幻影重重蒙古佛。
有能出世自觀音，即受老翁無畏施。
龜殻軒
作者：黄庭堅
朝代：宋

紫極宮中三百楹，道人獨藏一神屋。
開軒納息星月明，時有白雲來伴宿。
字頌
作者：黄庭堅
朝代：宋

齋餘睡兀兀，占盡簷前日。
不與一甌茶，眼前黑如漆。
万竹轩
作者：黄裳
朝代：宋

出游休问我西东，去去惟寻万竹翁。幽趣翠华相得处，忽逢明月与清风。森森高节劲深深，绿发青衫万士林。应是主人看不足，就中谁解作龙吟。凤翅凌云翠欲寒，萧萧苍玉佩珊珊。中虚自有长生道，一枝为龙未是难。八十诗翁想出尘，此君长与驻青春。金华琐碎閒垂地，安用侯封况渭滨。雪霜势去旧容在，风雨声来新思生。须信此君清且贵，一竿犹可钓高名。翠光幽意欲生烟，几种龙孙几度传。忽怪春衣青旅旅，吟看不足是婵娟。一日无君似染尘，得君风思出天真。七贤林下谁堪友，到此相寻少有人。阴遥俄喜日华落，静久更宜山鸟鸣。荣谢易为花厚薄，岁寒还得岁寒情。
万竹轩·其一
作者：黄裳
朝代：宋

出游休问我西东，去去惟寻万竹翁。幽趣翠华相得处，忽逢明月与清风。
万竹轩·其七
作者：黄裳
朝代：宋

一日无君似染尘，得君风思出天真。七贤林下谁堪友，到此相寻少有人。
万竹轩·其三
作者：黄裳
朝代：宋

凤翅凌云翠欲寒，萧萧苍玉佩珊珊。中虚自有长生道，一枝为龙未是难。
万竹轩·其二
作者：黄裳
朝代：宋

森森高节劲深深，绿发青衫万士林。应是主人看不足，就中谁解作龙吟。
万竹轩·其二
作者：黄裳
朝代：宋

森森高节劲深深，绿髮青衫万士林。
应是主人看不足，就中谁解作龙吟。
万竹轩·其五
作者：黄裳
朝代：宋

雪霜势去旧容在，风雨声来新思生。须信此君清且贵，一竿犹可钓高名。
万竹轩·其八
作者：黄裳
朝代：宋

阴遥俄喜日华落，静久更宜山鸟鸣。荣谢易为花厚薄，岁寒还得岁寒情。
万竹轩·其六
作者：黄裳
朝代：宋

翠光幽意欲生烟，几种龙孙几度传。忽怪春衣青旅旅，吟看不足是婵娟。
万竹轩·其四
作者：黄裳
朝代：宋

八十诗翁想出尘，此君长与驻青春。金华琐碎閒垂地，安用侯封况渭滨。
上天竺思尚真讚
作者：黄裳
朝代：宋

貌像雖相似，水中空捉月。
非教亦非禪，使我如何說。
上天竺思尚真赞
作者：黄裳
朝代：宋

貌像虽相似，水中空捉月。非教亦非禅，使我如何说。
不流軒
作者：黄裳
朝代：宋

大道果安在，無流亦無止。
有流落色界，無流在空體。
用向體中存，見否瞪而視。
空色兩相忘，有無還自爾。
月明孕澄寂，山寒臥清泚。
一葉天際來，歌聲聳吾耳。
不流轩
作者：黄裳
朝代：宋

大道果安在，无流亦无止。有流落色界，无流在空体。用向体中存，见否瞪而视。空色两相忘，有无还自尔。月明孕澄寂，山寒卧清泚。一叶天际来，歌声耸吾耳。
与南京留守
作者：黄裳
朝代：宋

泽国旌麾十几秋，一封曾去辱青眸。
吹嘘寸草风犹在，倚傍长松梦未休。
借取谩劳闽士论，召还聊寄宋王州。
宿源洞裏南湖上，似得双溪有乐不。
与南京留守
作者：黄裳
朝代：宋

泽国旌麾十几秋，一封曾去辱青眸。吹嘘寸草风犹在，倚傍长松梦未休。借取谩劳闽士论，召还聊寄宋王州。宿源洞里南湖上，似得双溪有乐不。
与子侔始会于常学后为礼部同官感旧
作者：黄裳
朝代：宋

始观文彩慕声名，三十余年梦可惊。
真幻自从窥至理，是非谁復较浮荣。
别来方策迷情断，老去园林逸思生。
叙旧幽轩时一笑，更宜茶鼎作蝇声。
与子侔始会于常学后为礼部同官感旧
作者：黄裳
朝代：宋

始观文彩慕声名，三十馀年梦可惊。真幻自从窥至理，是非谁复较浮荣。别来方策迷情断，老去园林逸思生。叙旧幽轩时一笑，更宜茶鼎作蝇声。
东山三题 其一 观莲亭
作者：黄裳
朝代：宋

青泥藏化育，红粉看芬芳。照水有馀态，乘风无限香。晚来花独盛，暑后雨声凉。不著故不染，走盘珠自忙。
东山三题 其三 悟桃轩
作者：黄裳
朝代：宋

中无城市埃，下有桃溪源。灼灼发独见，冥冥从混元。俄忽遂出世，喜跃聊开樽。且共众人看，迷悟休复论。
东山三题 其二 现月亭
作者：黄裳
朝代：宋

一月灭私照，万水生馀光。成道果有性，应物元无方。对景妄想断，凭高清夜长。超然养源士，岂徒爱潇湘。
东山三题·悟桃轩
作者：黄裳
朝代：宋

中无城市埃，下有桃溪源。
灼灼发独见，冥冥从混元。
俄忽遂出世，喜跃聊开樽。
且共众人看，迷悟休復论。
东山三题·现月亭
作者：黄裳
朝代：宋

一月灭私照，万水生余光。
成道果有性，应物元无方。
对景妄想断，凭高清夜长。
超然养源士，岂徒爱潇湘。
东山三题·观莲亭
作者：黄裳
朝代：宋

青泥藏化育，红粉看芬芳。
照水有余态，乘风无限香。
晚来花独盛，暑后雨声凉。
不着故不染，走盘珠自忙。
东山三题·观莲亭
作者：黄裳
朝代：宋

青泥藏化育，红粉看芬芳。照水有馀态，乘风无限香。晚来花独盛，暑后雨声凉。不著故不染，走盘珠自忙。一月灭私照，万水生馀光。成道果有性，应物元无方。对景妄想断，凭高清夜长。超然养源士，岂徒爱潇湘。中无城市埃，下有桃溪源。灼灼发独见，冥冥从混元。俄忽遂出世，喜跃聊开樽。且共众人看，迷悟休复论。
东湖留题 翫鸥亭 其一
作者：黄裳
朝代：宋

水面浮沈聊自适，人心得丧便相疑。徘徊听我樽前唱，莫道机忘了不知。
东湖留题 翫鸥亭 其二
作者：黄裳
朝代：宋

意息机乃息，人忘鸥亦忘。逍遥方自得，邂逅岂相妨。静见水天阔，閒知春日长。浮沈无一累，谁更问行藏。
东湖留题·云门馆
作者：黄裳
朝代：宋

冥冥出世既云往，急急度人还复来。会当为物落城市，谁探北扉开未开。下视东秦在诸掌，一念已到非蓬莱。与子邂逅固有分，况是胸臆无纤埃。
东湖留题·云门馆
作者：黄裳
朝代：宋

冥冥出世既云往，急急度人还復来。
会当为物落城市，谁探北扉开未开。
下视东秦在诸掌，一念已到非蓬莱。
与子邂逅固有分，况是胸臆无纤埃。
东湖留题·桃溪庵
作者：黄裳
朝代：宋

灼灼芳意闹，涓涓朱弦鸣。晴光发清浅，翠华相合并。寒涘通游径，清杯得落英。且慰浮生劳，勿念閒名轻。桃溪日日流，弗止何独行。桃花年年开，既落还复荣。昔闻避世士，有物应混成。不行亦不止，不死亦不生。祇闻庄学羡，俄失何必惊。此语谁与解，住庵如登瀛。
东湖留题·桃溪庵
作者：黄裳
朝代：宋

灼灼芳意闹，涓涓朱弦鸣。
晴光发清浅，翠华相合并。
寒涘通游径，清杯得落英。
且慰浮生劳，勿念閒名轻。
桃溪日日流，弗止何独行。
桃花年年开，既落还復荣。
昔闻避世士，有物应混成。
不行亦不止，不死亦不生。
祇闻庄学羡，俄失何必惊。
此语谁与解，住庵如登瀛。
东湖留题·歌丰堂
作者：黄裳
朝代：宋

礼乐看公暇，阴阳报岁丰。四并当共乐，一气已相通。欢笑壶天上，清虚色界中。可归犹待月，未放曲声终。可喜年丰自忙少，岂特明明得欢笑。三乐光阴谁与知，但向鲁诗寻政要。
东湖留题·步虚桥
作者：黄裳
朝代：宋

俯仰是天汉，陟降非世路。常闻步虚词，时耸采莲女。
东湖留题·水鉴亭
作者：黄裳
朝代：宋

蘋藻风初定，鸾凤匣已开。有时开妙象，无处拂纤埃。乐共世人到，醉从天汉回。不知谁作记，寥廓卧楼台。
东湖留题·水鑑亭
作者：黄裳
朝代：宋

苹藻风初定，鸾凤匣已开。
有时开妙象，无处拂纤埃。
乐共世人到，醉从天汉回。
不知谁作记，寥廓卧楼台。
东湖留题·湘江亭
作者：黄裳
朝代：宋

休论湘江伪与真，楚花窥影玉霄春。琴声如鼓如妃子，岂意相投似故人。
东湖留题·湘江亭
作者：黄裳
朝代：宋

休论湘江僞与真，楚花窥影玉霄春。
琴声如鼓如妃子，岂意相投似故人。
东湖留题·竹林斋
作者：黄裳
朝代：宋

桃溪出世境，竹林居士乡。中虚秘天韵，外直凌秋霜。静久世味淡，翠深人意凉。触目多俗物，见君何日忘。
东湖留题·绿岩亭
作者：黄裳
朝代：宋

半岩亭势俯涟漪，北顾尤宜鹭下时。终是谪仙风思好，无情常与月相期。
东湖留题·赠周生
作者：黄裳
朝代：宋

七峰山下无尘客，方寸有能人未识。
风吹山水意飘飘，月照市廛机寂寂。
将使居人闻此声，既澄世虑虚生白。
英华满轴非春能，银鈎更有千钧力。
忽然欲运胸中奇，一挥时落云间壁。
何当便跨图南鹏，声意相寻七峰侧。
东湖留题·赠周生
作者：黄裳
朝代：宋

七峰山下无尘客，方寸有能人未识。风吹山水意飘飘，月照市廛机寂寂。将使居人闻此声，既澄世虑虚生白。英华满轴非春能，银钩更有千钧力。忽然欲运胸中奇，一挥时落云间壁。何当便跨图南鹏，声意相寻七峰侧。
东湖留题·醉归亭
作者：黄裳
朝代：宋

醉舞既成乐，醉归还有仪。涟漪閒自□，浑沌有谁知。哕哕鸾鸣处，振振鹭起时。忘归忘未得，方释鲁公诗。
东湖留题·醉归亭
作者：黄裳
朝代：宋

醉舞既成乐，醉归还有仪。
涟漪閒自囗，浑沌有谁知。
哕哕鸾鸣处，振振鹭起时。
忘归忘未得，方释鲁公诗。
东湖留题·钓璜台
作者：黄裳
朝代：宋

想见海滨老，坐观台畔清。一纶聊自适，万户本无情。鱼跃心机静，鹰閒世事平。行藏天意在，千古跂功名。
东湖留题·驻兴桥
作者：黄裳
朝代：宋

方上大鳌背，俄生五湖心。急急游此道，扰扰休相寻。
东湖留题·鸳鸯渚
作者：黄裳
朝代：宋

江海风波外，阴阳化育中。相随还戢翼，得性渚西东。
东湖留题·鸿雁渚
作者：黄裳
朝代：宋

兼忘物我玩鸥客，自得行藏遵渚鸿。看破眼前人与物，紫玄翁在小桥东。
东湖留题·鸿雁渚
作者：黄裳
朝代：宋

兼忘物我翫鸥客，自得行藏遵渚鸿。
看破眼前人与物，紫玄翁在小桥东。
东湖留题·鹭下亭
作者：黄裳
朝代：宋

白鹭下遥水，青铜绝纤埃。窥鱼风色定，移渚客声来。事傃明明遣，樽临渺渺开。静怜閒意好，为过夕阳回。
中和堂見雙蓮呈張內翰
作者：黄裳
朝代：宋

兩萼雙房並一枝，誰家姝子上西池。
鵲橋牛女共遊夜，湘浦皇英相會時。
曉鑑鬭粧肩笑倚，秋林同賞步慵移。
行看閣老重歸去，花獨來迎此可知。
中和堂见双莲呈张内翰
作者：黄裳
朝代：宋

两萼双房并一枝，谁家姝子上西池。鹊桥牛女共游夜，湘浦皇英相会时。晓鉴斗妆肩笑倚，秋林同赏步慵移。行看阁老重归去，花独来迎此可知。
中和堂见双莲呈张内翰
作者：黄裳
朝代：宋

两萼双房并一枝，谁家姝子上西池。
鹊桥牛女共游夜，湘浦皇英相会时。
晓鑑斗粧肩笑倚，秋林同赏步慵移。
行看阁老重归去，花独来迎此可知。
中秋日宾兴宴
作者：黄裳
朝代：宋

九十秋分今夜景，银色界中秋意静。献贤时入帝王州，鼓瑟筵开山水境。西风劲，衫袖冷。遥度天香到酒边，中有醉翁吹复醒。徘徊态，淩乱影。急须行乐慰劳生，相得相忘无食顷。姮娥信，诸生听。一年人爱此回圆，十分仙桂都开尽。自有清光随我身，游宝蜡何须秉。明年谁是夺标人，史君推毂今何幸。
中秋日宾兴宴
作者：黄裳
朝代：宋

九十秋分今夜景，银色界中秋意静。
献贤时入帝王州，鼓瑟筵开山水境。
西风劲，衫袖冷。
遥度天香到酒边，中有醉翁吹復醒。
徘徊态，凌乱影。
急须行乐慰劳生，相得相忘无食顷。
姮娥信，诸生听。
一年人爱此回圆，十分仙桂都开尽。
自有清光随我身，游宝蜡何须秉。
明年谁是夺标人，史君推毂今何幸。
中秋日賓興宴
作者：黄裳
朝代：宋

九十秋分今夜景，銀色界中秋意靜。
獻賢時入帝王州，鼓瑟筵開山水境。
西風勁，衫袖冷。
遙度天香到酒邊，中有醉翁吹復醒。
徘徊態，淩亂影。
急須行樂慰勞生，相得相忘無食頃。
姮娥信，諸生聽。
一年人愛此回圓，十分仙桂都開盡。
自有清光隨我身，遊寶蠟何須秉。
明年誰是奪標人，史君推轂今何幸。
中秋月
作者：黄裳
朝代：宋

秋容瘦，秋声寂。浮云散尽霜宇寒，未见疏星点空碧。升自东方人望浓，十二回圆喜今夕。窥澄江，开暗室。闪闪金银动宫阙，森森冷雪排剑戟。秋气清，秋色白。六阴中处金权高，清白合并成此魄。玉兔捣药将何为，应造神丹送仙伯。乘兴高人无定筵，琼步徘徊未须急。金波汗漫清人神，桂华飘渺明人衣。邀月已作明年期，月是人非宁复悲。倒尽芳樽卧清影，休问醉翁归未归。是非今古乃常理，此情莫落霜娥耳。
中秋月
作者：黄裳
朝代：宋

秋容瘦，秋声寂。
浮云散尽霜宇寒，未见疏星点空碧。
升自东方人望浓，十二回圆喜今夕。
窥澄江，开暗室。
闪闪金银动宫阙，森森冷雪排剑戟。
秋气清，秋色白。
六阴中处金权高，清白合并成此魄。
玉兔捣药将何为，应造神丹送仙伯。
乘兴高人无定筵，琼步徘徊未须急。
金波汗漫清人神，桂华飘渺明人衣。
邀月已作明年期，月是人非宁復悲。
倒尽芳樽卧清影，休问醉翁归未归。
是非今古乃常理，此情莫落霜娥耳。
中秋月
作者：黄裳
朝代：宋

秋容瘦，秋聲寂。
浮雲散盡霜宇寒，未見疏星點空碧。
升自東方人望濃，十二回圓喜今夕。
窺澄江，開暗室。
閃閃金銀動宮闕，森森冷雪排劍戟。
秋氣清，秋色白。
六陰中處金權高，清白合并成此魄。
玉兔搗藥將何爲，應造神丹送仙伯。
乘興高人無定筵，瓊步徘徊未須急。
金波汗漫清人神，桂華飄渺明人衣。
邀月已作明年期，月是人非寧復悲。
倒盡芳樽臥清影，休問醉翁歸未歸。
是非今古乃常理，此情莫落霜娥耳。